text:
Ɗerol Pol yahde he
Filemon
Habaru dow ɗerol ngool
Pol lilaaɗo Iisa *Almasiihu, wakkati wonnoo nder kasu *Rooma winndani Filemon tawaaɗo Koloosi ɗerol ngool (Koloosi 4.9). O winndii ngol dow Onesimus, maccuɗo Filemon. Onesimus wujji Filemon, doggi, dilli wuro mum.
Daliila gaɗɗo Pol winndii ɗerol ngool yahde he Filemon he hawriine goonɗinɓe wonɓe Koloosi woni : Wartirde potal hakkune Filemon he maccuɗo mum.
Ko Pol winndi hollii Filemon woni maccuɗo goonɗinɗo he goonɗinɗo mo hanaa maccuɗo fuu no potu. Ndenne, to o daaru Onesimus hano no maccuɗo makko, o jaɓɓoro mo no boniri. Amma o daara mo hano o banndiiko tuubuɗo goonɗini Iisa *Almasiihu.
Ko winndaa nder ɗerol ngool
Cannooje (1-3)
Hidde Filemon e semmbe goonɗinol mum (4-7)
Njaɓɓaaki ki Onesimus haani (8-22)
Baynodirol (23-25)
1
Cannooje
1 Ɗerol ngool ƴuwi to amin, miin Pol, uddaaɗo ngam waaju *Habaru lobbo dow Iisa *Almasiihu e banndii'en Timote. Miɗen canne, aan Filemon, giɗaaɗo amin, he gollidoowo amin. 2 Miɗen canna banndii'en debbo Apiya e Arkipus ballo men nder durwo. Miɗen canna duu goonɗinɓe fuu warooɓe no kawra nder ɓaade maaɗa. 3 Alla *Baabiraawo e Iisa *Almasiihu Joomiraawo men kokka on jam e moƴƴere.
Hidde Filemon e semmbe goonɗinol mum
4 Nder du'aa'u am fuu, miɗo yetta Alla ngam maaɗa. 5 Miɗo yetta mo ngam mi nanii no ngiɗirɗaa banndiraaɓe meeɗen goonɗinɓe he no ngoonɗinirɗaa Iisa *Almasiihu Joomiraawo meeɗen. 6 Du'aa'u am woni kawtal gonngal hakkune meeɗen nder goonɗinol Iisa *Almasiihu walle kumna barke ɗe ngooduɗen nder makko. 7 Banndam, mi nani belɗum sanne, ɓerne am fukkake ngam aɗa holla goonɗinɓe Iisa hidde, aɗa semmbinɗina ɓe.
Njaɓɓaaki ki Onesimus haani
8
*Almasiihu hokki kam laawol haalande ma gaɗa ko haani waɗeede, 9
amma ngam hidde wonnde hakkune meeɗen, mi suɓake mi eele, miin Pol nayeejo, uddaaɗo ngam Iisa *Almasiihu. 10
Mi winndani ma ɗerol ngool ngam Onesimus,*
mo daliila am tuubii, goonɗini Alla. Hannden o laatake hano ɓiyam. 11
Ndenno o nafataano ma, amma hannden, en fuu ɗiɗo o nafata. 12
Miɗo hiɗi mo faa noy walaa, amma mi waɗan o warta to maa. 13
Nde nii mi heɓiino no ngiɗirmi non, nden mi jogoto mo ɗo to am nder kasu to paddaami ngam sabbu *Habaru lobbo, habaru dow Iisa *Almasiihu. 14
Amma mi hiɗaa waɗude goɗɗum tawa mi saawiraay ma. Nde a jaɓi mballaa kam nde a jaɓaay duu, ɗum tilsaay.
15 Moy anndi, tawte ɗum fodoore makko, o dogge wakkati seɗɗa nden o warta ko o seedataa he maaɗa kaden faa abada abadin. 16 To miilu joonin ko o maccuɗo maaɗa tan. Hannden omo ɓuri maccuɗo, o bannda goonɗinɗo, mo mbaawɗaa hiɗi. Miɗo horsini mo, aan duu aɗa haani horsinde mo sanne ɓurde kam. Ngiɗaa mo ngam o maccuɗo maaɗa, ngiɗaa mo duu ngam o bannda goonɗinɗo Iisa *Almasiihu.
17 Ndenne, mi eeli ma ngam sabbu ko hawti en, jaɓɓa mo hano no njaɓɓortoɗaa kam. 18 Se o waɗii ma gacce gom, naa se aɗa tokka mo goɗɗum, accu miin yoɓete. 19 Miin Pol, miin he hoore am haali wi'i mi yoɓete. Amma to yeggitin ko miɗo tokke nyamaane nde mbuurnam maaɗa fuu a waawaa yoɓi kam ngam daliila am ngoonɗinɗaa *Almasiihu. 20 Too, banndam, mi eelii ma ngam barke Joomiraawo, njaɓɓoɗaa mo no mbi'irmaami. 21 Miɗo hoolii ma, waɗi mbinndanmaami. Miɗo anndi duu ko aɗa ɓuri semmbe ko ƴamumaami ɗum.
22 Non miin duu, ciryonoɗaa kam weerirde ngam mi tammi ko Alla njaaboto du'aa'uuji mooɗon, o waɗa mi yoofee.
Baynodirol
23 Epafaras, uddaama kam duu ɗo ngam no waaju habaru Iisa *Almasiihu. Omo sanne, 24 kanko he Markus, Aristarkus, Demas e Luka wonɓe ɗo no ngollida he am.
25 Moƴƴere Iisa *Almasiihu, Joomiraawo meeɗen wonda he mooɗon.


c: text/html

text:
Bawwaami Ki / Bawwaame Ɗe
Bawwaami ko
Innde renndinnde
Bawwaami ina waawi ɓaggeede e fannu
Puɗol
.
Teelal Bawwaami ko Bawwaami, keewal mum ko Bawwaame.
Firo
Lekki njaajki baramlefi, ki toowataa no feewi. Baramlefi ɗi mbayata ko no kelooji nii. So ki helaama, soppaama walla kadi siraama ko ko nanndi e kosam yaltata heen
Ɓeydou firo woɗngo
Bawwaami e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Bawwaami e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Bawwaami
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Bawwaami
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Bawwaami

robotstxt: allowed

filter: keep


text:
Mbaggu Ngu / Bawɗi Ɗi
Mbaggu ko
Innde renndinnde
Mbaggu ina waawi ɓaggeede e fannu
Kuwtorɗe
.
Teelal Mbaggu ko Mbaggu, keewal mum ko Bawɗi.
Firo
Foobre settaande haa wawtii, heen bannge huuree nguru liirtaangu haa so cawel fiyaama heen yaltina welngo. So waawɓe honncude njaggii mbaggu ina konnga tan naalaŋkooɓe teyataa ko ngamata.
Ɓeydou firo woɗngo
Mbaggu e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Mbaggu e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Mbaggu
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Mbaggu
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Mbaggu


text:
Ñalnde 24 Morso 2022, Batirdu Ngenndi Muritani ɓenninii kuulal eɓɓaande mbayliigu tippudi jaŋde he Muritani. So ɗuum siynaama maa waɗtu ɗemngal Arab janngirngal he kala tolno kadi e kala fannuuji. Ɗuum firti tuggude gila he duɗe tokoose, hakkundeeje, haa e jaaɓi-haaɗtirde janngirde Arabeere wontata koko waɗɗii. Ɗemngal Faraysinkoore ngal Muritaninaaɓe kuwtortonoo gila ko adii jeytaare mum en haa jooni, kadi gonnongal ɗemngal mum lawakeewal (langue officielle) caggal nde Muritani heɓi jeytaare mum ngal, kanum sortaama he ɗemɗe laawɗinaaɗe leydi ndi.
Jokku Taro
Like this:
Like Loading...
Muritani, ƴiiƴameeje ɓaleeɓe ene njokki rufeede ko aldaa e curo walla kajo, aduna ene ndaara alaa kaaloowo. Wonaa leyɗeele walla dente Afriknaaje, wonaa dente winndereyankooje walla ni leyɗeele piytortooɗe becce wonnde ko kanum en ndarii he felo jojjitde hakke aade.He beete hanki, sukaaɓe ɓaleeɓe Muritaninaaɓe njippiima he dow laabi ene mbaɗa seppo ngam hollude mettere mum en he ooɗoo ñalawma 28 Jolal, potnooɗo won’de maanditaare jeytaare ndimaagu leydi Muritani.
Jokku Taro
Like this:
Like Loading...
Ko ɓooyaani ko, laamu Muritani ƴettii kuule kese ngam ittude ɗemngal Farayse he ɗemɗe kaalateeɗe he nder Batirdu Ngenndi he, ɓe lomtiinii ɗoon ɗemɗe ngenndiije Muritani, woni Pulaar Sooniŋkoore e Jolfe (Wolof) yantude e Arabeere. Sinno rewiino ɗo foti rewde ɗoo ɗuum ko kabaaru belɗo wonan’de ɓeen haɓantenooɓe ngam yoo ɗemɗe ngenndiije ɗee keɓtine fotde duuɓi jooni keewɗi.
jokku taro
Like this:
Like Loading...


text:
Ko riis waɗata e dowu leydi ikren ko, ko ɗum huunde bonnde, nde fotaano miijeede ni, ko ɗum huunde nde aduna o fotaani yahdude, e denndaangal ko wayi nii kala to waawi won’de e aduna o e mo waawi won’de fof.
Kono noon tawat boyi na anndi ɗo ɓaatata laaci mum ňalla e jam woni ɗoon.
Kono kadi nii no puutiin waɗi keef ko noon tan sarkosii e oboma mbaɗnoo leydi libi e hoyreejo mum kadafi, hay gootoo wullaani woyaani yimɓe nani mbaree no buuɗi puufaaɗi ndiyam mbaram ni.
Hoko seerni leydi e orop e leydi e afrik ?
Hoko seerndi maayde oropnaajo e maayde afriknaajo ? Hay gooto heen fotaani faweede bone kadi wona e yeeɓeede no filma ni.
Ne walla goonga e laawol(loi) potɗi reen’de aduna o ɗi ko neɗɗo jogiiɗo mo jibini e mo jibinaaji ?
Ko ndee tooňannge woɗeere coy tan waɗanoo e dowu leydi libi, tooke mum cuyaani haa hannde.
Idrissa kah


text:
Le Vote Ethnique walla Neɗɗo ko Banndum ko konnguɗi lolluɗi he Senegaal gila Makki Sal fiilaa lefol hooreejo leydi ndi. Dawriyankooɓe heewɓe ceeraani he naatnude he nder hakkillaaji Senegaalnaaɓe wonnde Fulɓe teeŋti e Fuutankooɓe jinnganirta Makki Sal ko sabu enɗam makko e maɓɓe, sabu makko wonde Pullo. Caggal suɓngooji 31 Morso, jawtuɗi ɗii, lundiyankooɓe Yewwi Askan Wi, njaltinii tintinoore ngam wiyde suɓngooji ɗii ndewaani laawol he nder falnde Podoor, Maatam, Kanel e Raneeru, waɗde he nder Fuuta fof.
Jokku Taro
Like this:
Like Loading...
Senegaal, caggal lewbi keewɗi iiñcuri, gulaali e seppooji, Senegaalnaaɓe cuɓiima sarɗiyankooɓe jogorɓe jooɗonoyaade ɗum en to Suudu Batirdu Ngenndi ñalnde Dewo 31, Morso 2022. Tuggude gila ndeen ñalnde kadi jeddi, e kappitaali hakkunde banngeeji ɗiɗi ɗii ene heewi. Bannge heen kala wiyi ko kañum hawi. Kono hanki Goomu Ngenndiijo (Commision Nationale) kalfinaaɗo suɓngooji o yaltinii resiltaaji paɗndorɗi, ko adii nde Goomu Ñaawooɓe Toowɓe o (Conseil constitutionnel) rokkirde yiyannde mum battindiire.
jokku taro
Like this:
Like Loading...
Ñalnde 24 Morso 2022, Batirdu Ngenndi Muritani ɓenninii kuulal eɓɓaande mbayliigu tippudi jaŋde he Muritani. So ɗuum siynaama maa waɗtu ɗemngal Arab janngirngal he kala tolno kadi e kala fannuuji. Ɗuum firti tuggude gila he duɗe tokoose, hakkundeeje, haa e jaaɓi-haaɗtirde janngirde Arabeere wontata koko waɗɗii. Ɗemngal Faraysinkoore ngal Muritaninaaɓe kuwtortonoo gila ko adii jeytaare mum en haa jooni, kadi gonnongal ɗemngal mum lawakeewal (langue officielle) caggal nde Muritani heɓi jeytaare mum ngal, kanum sortaama he ɗemɗe laawɗinaaɗe leydi ndi.
Jokku Taro
Like this:
Like Loading...
Dukooji e ko yowitii e hol ko foti wonde identitee leydi Muritani, ko duko fuɗɗiingo gila he kebungal jeytaare Muritani ndimaagu mum dawrugol. Mbele Muraitani so rimɗii foti ñaantoraade ko wutte mum capataagu,ɗuum firti wonde leydi safalɓe gila to pinal haa e ɗemngal e kala maandeeji (symboles) mum? Walla Muritani foti ko faarnoraade wonde leydi leñɗi keewɗi, pine, e ɗemɗe keewɗe ceertuɗe?
jokku taro
Like this:
Like Loading...
Muritani, ƴiiƴameeje ɓaleeɓe ene njokki rufeede ko aldaa e curo walla kajo, aduna ene ndaara alaa kaaloowo. Wonaa leyɗeele walla dente Afriknaaje, wonaa dente winndereyankooje walla ni leyɗeele piytortooɗe becce wonnde ko kanum en ndarii he felo jojjitde hakke aade.He beete hanki, sukaaɓe ɓaleeɓe Muritaninaaɓe njippiima he dow laabi ene mbaɗa seppo ngam hollude mettere mum en he ooɗoo ñalawma 28 Jolal, potnooɗo won’de maanditaare jeytaare ndimaagu leydi Muritani.
Jokku Taro
Like this:
Like Loading...
Hooreejo leydi Senegaal Makki Sal, tiiminii hannde njillu mum to rewo Senegaal ngu o fuɗɗinoo gila ñalnde Hooree-biir, 12/06/2021. Ko njillu ɓooyngu dumiingu hakke yontere (12-19 Korse 2021). O yilliima heen diiwal St. Louis e diiwal Maatam. Ko ɗeeɗoo diiwe ɗiɗi soomi ko wonno hanki leydi Fuuta Tooro to bannge Senegaal. Ndeke eɗen mbaawi wiyde he nder ndee ɗoo yontere, laamu Senegaal eggi fayti Fuuta Tooro.
jokku taro
Like this:
Like Loading...


text:
Ceerno Demmba Aamadu Bari, mo Tufnde Ganndal hakkunde makko e Mammadu Demmba Sih, yoo Alla wuurno ɓamta daraniiɓe pulaar, yuɓɓinii hiirde mawnde ñalnde Aljumaa 18 Abriil 2014 to wuro kayhayɗi laamorgo Diiwaan Gorgol, e leegal Gurel Saŋe.
Tawtoraama yeewtere nde terɗe Catal Fedde Ɓamtaare Pulaar to Kayhayɗi e ngenndiyaŋkooɓe heewɓe, ina jeyaa heen : Sammba Gata Bah, Muhammadu Aadama Bah, Mammadu Baaba Sih, Umaar Mammadel, Aamadu Lih, Aamadu Tijjaani Jeew, Caaw Usmaan, Kan Muusaa, Gumaalo Umaar Soh, Aliw Ñaan, Haamiidu Jaawara, Bah Siree Umaar, Huley Jah, Jeynaba Ñaanel…e woɗɓe en mbaawa limtude.Yuɓɓini hiirde nde ko duɗal Gurel Saŋe e Gardagol Ceerno Ñaanel, duɗal daringal ina njanngina pulaar. Darnde almuɓɓe duɗal ngal yooɗii.
Hiirde ndee udditiraa ko konngol joomiraaɗo e daande Yuusuf Joop, caggal ɗum ko musiɗɗo Aamadu Tijjaani Jeew bismii banndiraaɓe, haali innde gooto fof, haali sifaa ɗemngal pulaar e nder Afrik, o haali faayiida janngude ɗemngal ngal, o haali kadi faayiida duɗal ngal.
Demmba Aamadu Bari ƴetti konngol o wiyi yeewtere ndee tuugnii ko e toɓɓe tati Jaŋde, Renndo e Ganndal. O wiyi leƴƴi ndaɗondiri ko e ɗemɗe. O jaabiima ɗeeɗo naamnde :hol nafoore jaŋde ɗemɗe ngenndiije? Hol ko ɗum yahata? o wiyi janngude ɗemngal goɗngal fotaani wonnde teppol, ruttaade bonaani, so tawii to paaɗaa too hoolnaaki. O wiyi en mbaawaa ɓamtaade gaa gaa pulaar, gaa gaa en njaɓaani janngude pulaar, tee kala leñol ɓamtii ko e ɗemngal mum. E wiyde Demmba Aamadu Bari, Pulaar ina leppina maafe, ina humta haaju, ñalawmaaji Pulaar ndariima, woto mo heedi caggal. Ko feewti e dental, hol no dental heɓortee? Hol nafoore dental? So tawii yimɓe ndenntii kulete, ndokkee fotde mum en haa timma, gooto fof yo jaɓ hawreede, ina weeɓi, ina saɗti. O gayniri wonnde ɓamtaare fawii ko e dental.
Caggal ɗum heewɓe kaali ko waɗi faayiida. Idii haalde ko Mawɗo Sammba Gata Bah, ngenndiyanke hanki gila hannde araani, heddiiɓe ɓee gooto fof ɓeydii haala moƴƴa, almuɓɓe duɗe ɗe njimii jimɗi baɗɗi faayiida, hiirde ndee welii sanne, rewɓe e worɓe, sukaaɓe e mawɓe fof mbeltiima. Hono ndeeɗoo hiirde e heewde faayiida wayrii waɗde, tawtoranooɓe fof mbeltiima no feewi. Hiirde ndee waɗii ngartam no feewi.
Eɗen njakorii, e ballal Alla, maa hiirde ndee won sabaabu ƴellitagol jaŋde pulaar e wuro Kayhayɗi.
Usmaan Ñaan, Nod: 46 53 38 80


text:
G5 sahel e denndaangal kawre moƳƳinoojo ngonka neɗɗo e nder aduna o.
E ɓe poti yuurnitaade no ɓe paabortoo aduna o ni haa teeŋti noon e afrik, sabu orop e amerik ina keewi ko neldata haɓeteeɓe e kaɓorɗe mum’en fayde e afrik, afrik kadi na renndina dadiiɓe mum nawa e nokke ɗe ndeeƳaani tawa duum fof ɓe paanditii heen ko faabu afrik.
Ndeenka na maƳƳi na soklaa, kono noon no ɗum waɗirtee ni ɓeydi ko reɓo – reɓo bone e caru e caɗe e baasaal pittaali afriknaaɓe.
So caliiɗo ceɓɓitiiɗo maayi ko maayi, sodadiiɗo keɓtinaaɗo maayii heen ko afriknaajo , kadi punndi ndi funndata ko e dame cuuɗi afriknaaɓe, ko conndi hiraande afriknaaɓe herƳata , walla ko hiiraande afriknaajo deftetee haayta hiirteede, sabu nan’de waraama.
Afrik wonaa haɓre ( hare )deeƳnata ɗum, wonaa haɓre addanta afriknaaɓe faamondirde e ndeeƳnude filňitere ngoni e dow mum nde.
DeeƳnata afrik ko noddondirde nootondira mballondira e orop e amerik e siin e denndaangal leyɗe jogiiɗe pewje juumtuɗe – pewje ɗe ngalaa heedi – heeda e fuunti e laňde tekkina heedo mum, sabu hannde ko aduna o renndi hoyre mum, hay gooto waasa dikkude oya bone kuɓɓoowo na woɗɗi mi yottotaako mi, sabu en njiyii ko suwaa wontu daartol miijo donaal turompo e kowid 19.
pulaar wiyi bone feltat , ko filti noon anndetaake mo yanata, bone kadi weddere anndaa haaɗ ɗo walla too.
Seɓɓitiiɓe to heedo diine – heedo politik e laamuuji e ɗaweede faggude , ɓe ngannda alaa ɓurɗo ɓe alaa mo ɓe ɓuri e leyɗe maɓɓe e diine o e joyre mum, gooto heen fof naatta e renndo ngo daranoo fotde mum e nder leydi mum ko aldaa e suuɗaaru e waɗtude hoyre mum no arani ni ina waɗa fella doga.
Lamuuji e pelle jogiiɗe laawɗine adana o mbaasa waawnude leyɗe pamare doole ɗe e waɗnude ɗum’en ko njiɗaa yahdaani e diine mum’en.
Laamuuji ɗi mbaasa ɗawde hay gooto e hay nokku gooto faggude leydi mum, ɓamtaare leydi waasa heedde heedo wooto , to woni e leydi fof waɗa janngirde e cafrirɗe e laawi celluɗi fof haa yona.
Ɗuum ina jeyaa e ko dillini aduna o haa teeŋti e afrik e hoyre mum, nde tawnoo afrik leydi heen fof na roondii leňi e ɗemɗe e nguuraandi ( aadaaji ) haa heewi, wootuɓe heen fof ina pooɗanoo heddaade e gonaangal mum’en.
Hoyreeɓe leyɗe afrik ko afriknaaɓe loowiiɓe loowdi afriknaari, nde tawnoo leɗki saamminta tan ko ɓesnoore mum, kuule paweteeɗe e dow maɓɓe e dow leyɗe maɓɓe ɗe tawa wonaa sago ɓesngu maɓɓe, kamɓe laamiiɓe ɓe, ɓe njaɓira ɗum alaa e sago ngam famɗude leyɗe maɓɓe doole.
Tee noon leyɗe ɓittitiiɗe ɗe e pelle laawɗinooje ina mbiya ko demokarasi nguurnata – ndoolnata e nder aduna he, tawa kadi e ɓe mbaawna mo alaa doole yo waɗ ko ɓe njiɗi ko , seede majjum tan : ko foti no laamiiɗo amerik joobaayden wiyde ɗum kala leydi ndi jaɓaani dagnude dewngal debbo e debbo & gorko e gorko , amerik taƳat ballal mum wallatnoo ndiin leydi.
Waɗde ɗuum firti ko wonaano ballal , ko ɓoggol e daande ɗum wonnoo, ko ceŋki wannde wonnoo, wallude neɗɗo kay wonaa waawnude ɗum e ko yiɗaa , tee kadi ɗuum sara – saaka ɓesngu mum.
Hoyreeɓe afrik ina njoganii afrik e aduna o miije moƳƳe , kono siynude nde woni caɗe maɓɓe , nde tawnoo aduna ko ko waɗanaa keeri ɗi njiyotaako…
Afrik e hoyreeɓe mum ko kanum’en ngoni gaccungol kuur-huurol aduna o, tawde kay ko afriknaaɓe nanata – kaalata ɗemɗe mum’en, ko kamɓe afriknaaɓe kadi nanata – kaalata ɗemɗe amerik e ɗemɗe orop, ameriknaaɓe e oropnaaɓe nanataa – kaalataa ɗemɗe afrik.
Ɗuum hollata ko afrik ňootondiri aduna o, e kadi ɗoo ɗo afrik seŋorii e laalagal leydi ndi e werto aduna o.
Binndo biɗto


text:
Sammba Abdul Bah jeyaa ko e yimɓe tato nannganooɓe caggal nde polis werlii e seppo mooliiɓe e arnooɓe jaɓɓaade ɗum en gerenaatuuji ɗo karafuur Madrid ɗoo. Kanko e hoore makko ko o gartiraaɗo e wuro Gurel Falli, sara Kankoosa. Kanko ardii Jokkorde sanɗaaji e almudɓe artiraaɓe (CEER : Coordination des Elèves et Etudiants Rapatriés) waɗnde ko ina wona 40 tergal.
Ina jeyaa e ko o Polis yooɓtorii mo, « wallitde seerndude arnooɓe jaɓɓaade e artiraaɓe ɓee. « Caggal nde cuurki gerenaaduuji ɗii fuɗɗii ustaade, miin e woɗɓe min mballitii dewñinde mawɓe e rewɓe e sukaaɓe seppatnooɓe ɓee, ngam yaltinde ɗum en mbeefeegu yimɓe ɓee, hoto ɓe majjondirde ».
Yoga e maɓɓe nganndaa wuro ngoo. Min ndentini ɓe ɗo gootel, hedde kanndaa diwooje too. Ɗoon polis ari wiyi yo min ummo ɗoon, hade maɓɓe werlaade gerenaaduuji e dow nayeejo gooto ina wiyee Usmaan Juulde Jah, gonnooɗo e juulde futuro.
Nde tawnoo miɗo anndi njuulndam mawɗo oo, miɗo yenananoo hay huunde e aduna addantaa mo dartinde njuulu makko, ɗum waɗi min etii ɓilaade hakkunde makko e gerenaaduuji toɓratnooɗi banngeeji fof hoto njande e makko. Nde njiy-mi ndee jaasre, ngon-mi e inndude Alla, ngullu-mi « Allaahu Akbar ! ».
Gooto e sanndarmeeɓe ɓee wiyi yo mi deƴƴu, calii-mi. Goɗɗo jaggi peɗeeli am, haaƴi haa muusi, hade maɓɓe haaƴde juuɗe am caggal keeci, e jolnude mi e oto, miin e woɗɓe ɓee, ɓe piyi min matrakuuji, ɓe ittu kufne am (kap) ɗo hujja jowitiiɗo kaayitaaji etaa siwil wonande artiraaɓe winndanoo. Min kippaa nder oto hee ; gooto e sanndarmeeɓe ɓee dardorii paɗe mum rangers e dow keeci am.
Takke fenaande …
« Caggal nde njuppi kartaabal am baɗnongal kaayitaaji elewaaji am kam e doggol defte tawi winndi ɗum en ko Muritaninaaɓe, ina heen innde deftere Teen Yuusuf Gey wiyeteende “Les exilés de Goumel”, ɓe taaki mi kadi jannginde elewaaji ɗii waɗde bonannde ; kamɓe sanndarmeeɓe ɓee ɓe naamndii kam hol ko jotondiral njogodii-mi e Sammba Caam hooreejo FLAM e Haamiidu Baaba Kan, hooreejo MPR kam e Njaay gardiiɗo Fedde artiraaɓe (UNRMS), mbele kadi ummii-mi ko Ɓoggee walla ko ɗoo e Nuwaasoot ngonnoo-mi. »
Koynugol. Hooreejo CEER jokki « caggal naamne ɗee, ɓe mbiyi min, miin e Usmaan Bah, yo min ɓoorto, hade maɓɓe uddude min e nder cuurel paaɗngel ngel alaa leeso, alaa matelaa. Ɓe calii hay woppude min waɗoyde soklaaji amen. Noon min ngoori balɗe ɗiɗi. Nde ɓe ɗaccitta min, ɓe mbiya ko Alla e mawɗo biyeteeɗo Usmaan Juulde oo »…
Ƴoogirde DL, Le Calame


text:
Bubakar Jallo Teli: Mande Afrik Ruttata Teddungal Koolaaɗo mum Kuuɓal Garwaniijo?
Ko ñalnde Mawbaare (Talaata) 1 Mbooy (Mars) 1977, he saanga beetawe, Koolaaɗo Kuuɓal Fedde Ngootaagu Afrik garwaniijo o maayi he nder dummbirdu 52 to Camp Boiro, Konaakiri leydi Lagine (la Guinée).Duuɓi cappanɗe nay e ɗiɗi (42) njawtii caggal ko ɗum waɗi, kono sukaaɓe Afriknaaɓe heewɓe nganndinaaka holi oo ɓiyɗo Pullo, gorko Afriknaajo, kaɓanaaɗo ngam rokkitde Afrik jeytaare e ndimaagu mum.
Hare hakkilantaagal e ñeeñal nde o sippiraa he nder batuuji winndereyankeeji, ɗi he nder mum en hay añɓe makko ene keɓtini haayaneede mo konngol e laaɓtude makko jiyanɗe. Darnde makko he mahde ngootaagu leyɗeele Afrik ngam haa mbaawa tabitin’de nguun ndimaagu e ndeen jeytaare ko huunde seedtinnde. Allajji Bubakar Jallo ɓurɗo lollirde “Jallo Teli”, sabu ko kanko njiɗɗen haalde, jibinaa ko he hitaande 1925 to wuro ene wiyee Poredeka he nder Fuuta Jalon, walla ko woɗɓe noddirta hkaakunde Guinée.
Hono no kala ɓiyngel pullo ni, walla mbiyen tan juulɗo, nde o dañi duuɓi jeegom o naatnaa duɗal Quraana, ɓooytaani o naatnaa duɗal Farayse ɗoon he Poredaka. Chef (seef) de Canton o teskii ngel cukalel e welde hakkille e heewde himmi o hirjini ngel e jokkude jaŋde e tiiɗnaare.
Hol Mo Woni Bubakar Jallo Teli?
He 1940, taw omo yahra e duuɓi sappo e joy o naati duɗal hakkundeewal to wuro Maamu, taw jibnaaɓe makko eggii koɗtoyii wuro ene sara Mamu ene wiyee Teliko. Ɓooytaani caggal ɗuum, he wasiya seernaaɓe makko Faraysiyankeeɓe, o neldaa Konaakiri laamorgo leydi Lagine. O jokkoyi jaŋde makko to duɗal biyetenoongal l’école primaire supérieure gontayoowal Lycée Classique de Donka.
Jallo Teli fof e welde hakkille e jaɓde janngude, ɓennaani he ƴeewndooji seedanfaagu Bakkaaloreya ( Baccalauréat). Eɗen ciftina noon wonnde ko he 1950 Lagine fuɗɗii meeɗde dañde keɓɗo nguun seedanfaagu.
Hono no ɓiyɓe Lagine, haa ɓuri teeŋtude e Fulɓe ɓee, ɓe jibinaaɓe mum en ene ceɓori seeɗa to bannge dañal ɓee fof ni, Bubakar Jallo felliti jokoyde jaŋde mum Dakaar, laamorgo Afrique Occidental Francaise (AOF), hono no hiirnaange Afrik he les njiimaandi Farayse wiyetenoo he ngaan saanga. Nde o yettii Dakar o naatoyi duɗal William Pointy de Sebikotane. William pointy sosanoo ko he 1903 to Ndar (St. Louis Senegal), kono he 1912 ngal egginaa ngal faatiraa Goree, duunde tokesere he nder maayo-Geej Ndakaaru. Ko he maggal ɓiyɓe Afriknaaɓe jooma barkeeji en ɓee e wonoyooɓe suɓaaɓe hiirnaange Afrik ɓee kebletenoo. Ɗoon ne kadi koreeji makko ndonki waawde walludemo no fotiri nii, ɗuum woni sabaabu jaŋde makko ronki yahde, o ronki yawtude he ƴeewndooji Bakkaaloreya (Baccalauréat) kono o dañi naatde he ligey laamu (administration) koloñaal. Ɗuum wonnoo ko 1946 taw omo yahra e duuɓu 21.
Nde Bubakar Jallo Teli gollatnoo he nder ko wiyetenoo ndeen, “liggeyaaji kuuɓtidinɗi laamu huuɓtidinngu hiirnaange Afrik farayseyanke ( services généraux du gouvernement général de l’Afrique occidentale française)to Ndakaaru ndee, o nani suka gooto Faraysenaajo mo o gollidatnoo ene wiyee Pierre Cros, ene haala wonnde neɗɗo ene waawi dañde golle he laamu koloñaal hee ɓurɗe ɗe ɓe ngoni he mum ɗee faayodin’de so oon tigi rewii he duɗal Ecole nationale de la France d’outre-mer (ENFOM).Ɗuum noon kadi gasata laataade tan koo tawa oon tigi ene mari seedanfaagu mum Bakkaaloreya, kadi ko maa yaha Paris ko toon janngoyta.
He hitaande 1946-47 Jallo Teli ruttii duɗal lycée Ndakaaru ngam waɗde ƴeewndo Bakkaaloreya, o ɓenni he daawe ɗiɗi ɗee kala, gadanal ngal e battindiingal ngal kala. Ene jeyanoo e seernaaɓe jannginɓe mo he ngaan saanga, biyeteeɗo Jean Suret-Canal gooto e terɗe lannda Communist Farayse, mo eɗen teskoo wonnde, caggal nde Lagine heɓi jeytaare mum, ko toon jooɗtoyi ene janngina hayso tawii ɗuum welaano leydi Farayse.
Nde Jallo Teli heɓi seedanfaagu mum o fayi Farayse. Nde o yettii toon o winndii he duɗal jaaɓi haaɗtirde Paris, senngo jojjannde e gannde faggudu ( Faculté de droit et des sciences économiques) gonnongal he nokku biyeteeɗo place du Panthéon he nder leegal latin.
He tuma nde Bubakar Jallo Teli janngata ngam heɓde seedanfaagu mum licence de droit et science Economique ndee, omo heblanoo kadi ƴeewndooji ngam naatde he duɗal jeynoongal sabaabu garaangal makko Farayse ngal (ENFOM).
He 1951 Jallo Teli heɓi seedanfaagu mum he jojjannde (ñaawoore) e gannde faggudu, kadi o ari go’aɓo he ƴeewndo “B” ngo Ecole National da la France d’Outre-mer (ENFOM), keertoraangal wonan’de sukaaɓe gollanooɓe laamu gal. Eɗen ciftora Jallo Teli ummotonoo Senegaal ndee omo ara Farayse ko he ndiin mbaydi o arno. Hayso ko ɓuri heewde e almuuɓe so naatii ngaal duɗal keewi yahrude ko senngo “Administration General” ne, Teli kanum suɓii ko yahrude bannge ñaawoore (Magistrature). Nde o yalti duɗal ENFOM kanko e janngidiiɓe makko he haralde 1951-53, o nawaa magistrature outre-mer, tuugnaade he suɓngo makko. O nomaa lomto (substitut) Procureur de la Republique to tirbinaal kalaas tataɓo mo Thies (Cees), Seneegal, cosanooɗo ko ɓooyaano, kono o ɓooyaani ɗoon.
Nde Bubakar Jallo ummi Cees o adii won’de ko Gardinaaɗo Gollooɓe (chef de cabinet) Haut-Commisaire de l’AOF to Dakaar he 1955. Caggal ɗuum o ƴami lefol won’de koolaaɗo kuuɓal AOF o heɓi. Ko he Seeɗto (Avril) 1957 o fiilaa ngool lefol. Ɗuum waɗiimo, he ngaan saanga, Afriknaajo ɓurɗo toowde he nder laamu koloñaal Farayse he Hiirnaange Afrrik. He lewbi 18 ɗi o waɗi he ngaal gollal ɗii, addaniimo ɓeydaade faamde mahanteeje dawrugol ko wiyetee “type parlamentaire” ko. Ko toon kadi o yiytondiri e Ahmadu Seyku Tuure e heewɓe e kaadareeɓe Afriknaaɓe jogorɓe wonoyde janngo ardiiɓe leyɗeele mum en walla kam sippirantenooɓe leyɗeele mum en to bannge dawrugol ko wayno:Léopold Sédar Sengoor, Félix Houphouët-Boigny, Lamine Guèye, Modibo Keïta, Fily Dabo Sissoko, Jibo Bakari Hammani Joori, Ouezzin Kulibali e woɗɓe.
Jeytaare Lagine e Ruttanaade Ngenndi mum
Ñalnde 28 Silto (Septembre) 1958 Laginenaaɓe heewɓe cuɓii “alaa” hono Seyku Tuure e lannda mum (Parti démocratique de Guinée) mbasiyirinooɓe ni, he toɗɗe ɗe De Gaulle yuɓɓinnoo ngam waylude doosɗe ngenndi Farayse he ko yowitii e jeytaare leyɗeele Afrik gonnooɗe he les njiimaandi mum ɗe.
Nde Lagine suɓii jeytaare ndimaagu mum, geɗal ɓurnongal himmude ɗo Seyku Tuure ɗo, wonno ko naatgol Guinee he Fedde Ngootaagu Dowlaaji, mbele maa jeytaare Lagine heɓtine he nder dowlaaji aduna ɗii kala. He ngaan saanga taw Jallo Teli ne ɓamii pellital artude Lagine, ngam addude ballal mum e karallaagal mum ngam ɓamtaare ngenndi mum. Ndi ngenndi ngonndi he kesam-hesaagu jeytaare mum, hatojinndi e he mbaawka kala gooto e ɓiyɓe mum ngam ɓamtude e suutude ɗum mbele maa waaw dañde palaas mo haan’di o he nder renndooji leyɗeele dime. Seyku Tuure ene anndi mbaawka Jallo Teli he kattanɗe waawde wallude Lagine haa naata he Fedde Ngootaagu Dowlaaji. Nde o arti Guinee Sayku halfinimo dogde he ɗuum. Jonte seeɗa pawii heen Jallo Teli dañi wune,Guinee jaɓanaa won’de tergal he nder Fedde Ngootaagu Dowlaaji (FngD), hayso tawii Farayse ene haɓotonoo mbele ɗuum ene waasa won’de.
Tuggude he 1958 haa 1964, Bubakar Jallo Teli wonii jooɗaniiɗo leydi Lagine to ñiiɓirde F.Ng.D to New York kad he hakkunde hee o wonii Ammbasadoor maɓɓe to Washington, laamorngo Dowlaaji Dentuɗi Amerik. Nde Jallo Teli yettii New York ɓooytaani o woni hoodere yiytiniinde he nder goomu Afro-asiyatik he. Sabu makko won’de ɓelɗo ƴiiƴam, moƴƴo jikku kadi jaawɗo woowde addaniimo faggaade yiɗɓe hay he nder yimɓe ɓe o seertunoo yiyannde. He nder winndannde yaltunde he jaaynde New York Times ñalnde 21 Morso (Juillet) 1964 omo siforee heen wonnde: “Ko o juulɗo keɓɗo innde (moƴƴere) he Fedde Ngootaagu Dowlaaji he duuɓi 6 jawtuɗi ɗii sabu makko won’de kaɓanteeɗo jojjannde ɓaleeɓe Afrik ko aldaa e mettere. Ko Alhajji (hayso o huwtortaako ndeen innde) sabu makko yahde Makka he 1956. O meeɗaani yahrude caggal he ŋatre makko wonnde maa leyɗeele Afrik fof keɓa jeytaare mum en timmunde, kono o wonaa kaɓeteeɗo tan he dow meere taw koɗo haanaani. Moodi Jallo wonaa tan kurmaaɗo, kono kadi ko jiɗaaɗo hay e nder yimɓe ɓe o haɓatoo kuule mum en ɓe.”
Kulhuli Seyku Tuure e Hoolkisaare mum he Jallo Teli
Hayso Jallo Teli seeraano e hollirde fiɓnde mum he jeytaare Lagine walla boom leyɗeele Afrik fof e kuuɓal, kadi e gollaade les Seyku Tuure ngam yettaade he ndeen fayndaare ne, Seyku kanum seeraano e jogaade kulhuli he oo ɓiyɗo Ginenaajo, mo ɓayre mum he nder renndooji aduna hee kala, nana wirnamo he naange. Ndeen hoolkisaare walla mbiyen ɗaam kiram waɗi, kala nde diisnodiral to FNgD he won e toɓɓe yonti, Seyku heewi ko neldude neɗɗo goɗɗo ummoriiɗo Konaakiri ara ardoo sate Lagine, diwamo kanko jooɗaniiɗo ɗoon leydi Lagine o, ɗuum fof ko ngam yiɗnoode wirnudemo. Eɗen mbaawi kadi ɓeydude heen wonnde Seyku meeɗaani woppude Jallo Teli wellitii. Kala ɗo oon ene yaha o waddat e mum ballidiiɗo (assistant), mo e jaati, wonaa hay-huunde ko wonaa ñukkintooɗo mo, kala ko eji e makko nawtana ɗum Konaakiri.
Gonaangal Jallo Teli Amerik addanii ɗum faggitaade karallaagal kadi rokkiiɗum fartaŋŋe waawde hollirde ñeeñal mum e hakkilantaagal mum,haa ɓuri teeŋtude noon he nder golle goomuuji. Ene jeyanoo e toɓɓe ɓurɗe soklin’de mo, hono no mbiyɗen ni, ko yowitii he jeytaare leyɗeele Afrik kadi e toɓɓere kiiɓal ɓaleeɓe (aprtheid) he nder Afrik Worgo sabu wonnoode mo hooreejo goomu kalfinaaɗo haɓaade kiiɓal (apartheid). Ko ɗiin dukooji gulɗi he dow tirbinaaji FNgD njey sabaabu leyɗeele Afrik keewɗe keɓti ndimaagu mum en he 1960.
Darnde Bubakar Jallo Teli he Cañgol Ngootaagu Afrik.
He 1963 nde Fedde Ngootaagu Afrik sosaa ndee, koolaaɗo kuuɓal ene yiylee, hakkillaaji fof ndogi ko fayde he Jallo Teli. O falaama koolaaɗo kuuɓal Fedde Ngootaagu Afrik lawbi ɗiɗ, kono he 1972 nde o ƴamti lefol ngol he batu jooɗinoongu Rabaa (Marok) o ɗaftaa, taw saabi ɗum ko laamɗo leydi makko e hoore mum,Ahmadu Seyku Tuure, luutndaade mo. Gila e fuɗɗoode, eɗen nganndi, Seyku ko luutndinooɗo waɗeede mo Koolaaɗo Kuuɓal, sabu tan añnoode yiyde neɗɗo jom martaba bayɗo hono no Jallo Teli ni, ene wona hoodere nde mbeelu leydi Gine ko he mum ndaaratee caggal leydi. Kono sabu ñeeñal Jallo teli, karallaagal mum he ko yowitii he diisnondire e woowde mum termondireede e sirlondireede, yantude e ballal yimɓe heewɓe jooma en tiiɗndi en, ko wayno Ayle Salaasi, ɓeydii teeŋtin’de mbaawka makko ka aldaa e guli, addani Seyku yolbin’de junngo mum.
Ngaanumma
Nde Jallo Teli ɗaftaa lefol mum ndee, sikke alaa, jooɗtiima ko juuti omo miijitoo e hol ko wonata janngo makko. Caggal nde o fiila ɗii leppi teddungal toowɗi, alaa ko haɗi, tawat ɓernde makko ene wooɗee dañde kadi posto toowngo ngo jaŋde makko e maartaba haandi. He oon tuma o jokkondiriino e Kurt waldheim, gonnooɗo Koolaaɗo Kuuɓal Fedde Ngootaagu Dowlaaji (l,ONU), kono he ngaan saanga Waldheim alaano hay posto gooto mo waawi tottude kowhowo potɗono Jallo Teli ni. Luutndiiɓe Ginenaaɓe wonɓe caggal leydi ɓee ne ƴamiino mo e yiɗde mbele omo heddo caggal leydi o ardoo luutndiiɓe laamu Seyku (chef de file de l,opposition en exil), kono ɗuum hawranaano mo.
Caggal oon nguumu-ngaama yantude kadi e kirjingol Seyku Tuure yoo artu Guinee ɓe liggodoo o felliti hootde. Sikke alaa, Jallo ene anndi Sayku yiɗaa ɗum, kadi omo anndi Seyku hannde way ko hono no mbaroodi taalnaandi ni, ko gontuɗo laamɗo baroowo, mo alaa hoolaare e hay gooto. Nde o ɓami pellital hootde ndee yimɓe heewɓe kajimoomo, ene jeyaa e ɓeen, jooma-suudu makko Kajjatu Jallo mo o resondirnoo gila e ɓe njannga to Farayse.
Jaagorgal Kalfinaangal Ñaawooje
Eɗen ciftora wonnde Jallo Teli heblaa ko he gannde jojjannde walla mbiyen ñaawoore (droit), ko ɗuum waɗi nde o arti Guinée tan Seku nomimo ko Jaagorgal Kalfinaangal Ñaawooje. O wonii heen tuggude nde o art he 1972 haa 1976. He ngoon posto kadi o addi heen karallaagal timmungal e pellital gollaade ngal o anndiraa ngal. O wayli kuule leydi (code civil) ɗee, o itti ɗum en e ɗe ɓe ndonnoo e laamu koloñaal Farayse o wiɗti ɗum en kanum en fof kuule Ginenaaje. O naati kadi he lannda mbajja ka (Parti Démocratique Guinéen), wonnoka he jappeere ko aldaa e pooɗondiral. Hono kaadareeɓe lannda kaa fof ni, saha kala omo yaha he nder dowriiji he ngam daronoyaade lannda ka, kono kadi no kala kaadareeɓe leydi ndii kala ɗo yahi ko deenaaɗo o alaa wellitaare, o waawaa yaltude leydi ngam ɗannaade.
Complot Peul
Huunde wontunde aada Seyku Tuure, duuɓi seeɗa tan caggal nde o yaltini Lagine he less njiimaandi Farayse o rokki ɗum jeytaare timmunde, ko waɗtude kala luutndiɗomo walla tan mo hoolkisi, o sasana ɗum takkare. O takka joom mum wonnde yiitaama ene fewjana jamfaade mo liɓa laamu makko. Nde ɗuum waɗi fof kadi, ɓeen so njaggaama keewi ñaaweede warngo pelle walla mbarde heege e ɗomka.
He ngol laawol Seyku Tuure takki ko Fulɓe, kono goonga oo tan ko Jallo Teli o meerotonoo.
Ñalnde 18 Morso (Julliet) 1976, Jallo Teli hiirtodiima e Ahmadu Seyku Tuure to galle laamorɗo to, kono yeewtere maɓɓe kasi ko he ɗii konnguɗi:
“Teli laare am, miɗo jogii kaliteeji ɗi alaa e sago teskoroɗaami ɗum en. Mi jaɓataa betteede few…’ Hooreejo, hol jiɗɗo bettudema? …Jiidal Jam Teli!”
Mon cher Telli, j’ai au moins une qualité qu’il faut me reconnaître, c’est de ne jamais me laisser surprendre…
-Mais qui veut te surprendre, Président?
-Au revoir Telli! Seyku Tuure
Ko he oon jamma 18 ene jofi 19 lewru Morso 1976 Bubakar Jallo Teli nanngaa he nder galle mum faarnaa Camp Boiro. Ñalnde 24 Morso (Julliet) 1976 Jagorɗe ɗiɗi goɗɗe, Alfa Umar Bari e Aliwun Daraame ne nanngaa wonndude e majistaraa gooto ene wiyee Sileyman Si-Sawaane, e Kumaandaa kooniŋkeeɓe Lamine Kuyaate ene wonndi e Liyetnaa Alhasan Jallo. Kamɓe fof ɓe cokoyaa Camp Boiro.
Hayso Seyku ko cosoowo takkere ne, kala mo o nanngi ko ma o waawna ɗum qirlaade ko waɗaani mbele ma o dañ e mum hujja. Ngam ɗuum gasa laataade, feere nde ɓe kuwtortoo ko waɗde oon tigi he ko ɓe noddirta “Diet Noir”. Ɗuum woni haɗde joom mum ñaamde e yarde haa ɓanndu mum losa, ɓe nawa ɗum he ko ɓe mbiyata “cabine technique”, ɓe maasa ɗum kuuraŋaaji he terɗe mum jaɓa qirlaade ko takkaa ko.
Hakke ballɗe sappo e jeenay (19) ɓe etiima haalnude Teli e ɓe ndonki, kono nde juutnoo ɓe mbaawtiimo o jaɓi taraade ko mbinndi ko. Wonnde ko o badduɗo maalde e CIA, ko Henry Kissinger e hoore mum o haaldi, kanko e yahdiiɓe makko e ɓe liɓa laamu seyku, o laamo ɓe pirta rewolisoŋ o, ɓe tafa guwernamaa keso newnanoowo “occident” hiilnaade ɗoon nafoore mum. Ñalnde 22 Juko (Août) 1976 o jaŋtii ɗum fawaa he rajo yimɓe fof keɗii wonnde Jallo Teli kay qirliima ko piɓnooɗo jamfa. Kono he nder Guinée taw yimɓe fof ngowtii Seyku e pewje mum.
He nder dummbirde he seedtaama wonnde o hollirii toon cuusal, pellital, kono kadi won’de diineyanke e sellude makko fiɓnde he Allah. Hay ko o woni he nder dummbirde ko omo winndondiratnoo e Seyku Tuure ɓataakeeji ngam hollude yiyannde makko he mbayliigu dawrugol waɗatnoongu he nder leydi hee e ngaan saanga, hayso tawii Seyku kanum kala nde winnditii ko takkude mo o wonnde o jamfiima rewolisoŋ ginenaaɓe o yantii fedde añɓe yimɓe Lagine.
Ñalnde 12 Colte (Février) 1977, Jallo Teli e yoga e wonndiiɓe mum mbaɗaa kadi he “Diet Noir”, kono e ngol laawol ko heen ɓe keddii. Nde Jallo Teli maayi ñalnde 1 Mbooy 1977, wiyaama, ɓe ngari ɓe taƴi e makko husere ngam huwtoroyaade ɗum he dabare maɓɓe. Caggal ɗuum ɓe ndenndini maayɓe ɓee fof ɓe ubbi ɗum en he ngaska ngoota taw ɓe njuulaaka, ɓe kasnaaka, ɓe ndokkaaka hay hakke gooto maayɗo juulɗo. Nde ɓe ngayni ɓe duppi kaake mum en. Hay ko Seyku maayi ko koreeji maɓɓe ndonkii holleede ɗo ɓe ubba. Duuɗi 7 caggal ɗuum he lewru Mbooy 1984 Seyku Tuure maayi.
Hono no Andre Lewine siftiniri en ɗum nii, nde laamu kesu nguu ari qirrima ɓeen maaynooɓe e majjunooɓe he nder dummbirɗe Seyku Tuure ko tooñanooɓe pawaa fenaande. Ɓi inniri Bubakar Jallo Teli Kallu mawɗo ( boulevard), kadi defte mbinndaama he maayde Jallo Teli, goomu miijitigol (club de réflexion) ƴettii innde makko he 1996, fondation Jallo Teli sosaama he 1998, njeenaaje ( prix) Jallo Teli ndokkiraama to UNESCO, kono Afrik e kuuɓal haa jooni renndaani rutti teddungal oon gadiinooɗo won’de kulaaɗo mum kuuɓal.


text:
Ko saabi fitina e banndiyaagal e ɗii jemmaaji Koronawiris ?
Saakitaama ñannde : Hesɗintinaama ñannde :
Bandiraaɓe teskaama ngila ñawu Koronaawiris naati e weeyo meeɗen en ceeraani e fitina e banndiyaagal. To leydi Moritani nanaama hono suka debbo biyeteeɗo Hadijatu Umar Soh waraama.
Sukaaɓe rewɓe heewɓe kadi njanaama toon. Fitina teskaaɗo haaɗaani tan to ndiin leydi. Sabu haa to leydi Siin nanaama ɓaleeɓe ene piye ene lepte e geɗe mbaaɗinoon. Haa ɗoo e Senegaal, en yii nde wiyaa yoo gooto e men kala heddo galle mum tuggi leere jeetati jemma haa leere jeego’o subaka woodi banndiiji, bonnooɓe yantuɓe heen ɓee heen ene nguƴƴa ɓee too ene mbaɗa ko boni. Ɗum waɗi min addude ngal naamdal ?
Holko waɗii ooɗoo sahaa mo koronaawiris weeye meeɗen ene teskaa ene wayno fitina ɓuri heewde ? Ko saabii ooɗo fitina e won e leyɗe ?
Hoɗɓe men e yeewtere nde maa mballu en ƴaabaade e naamde ɗe. Gooto oo nootirto ko e innde Mayram Baal. Kango woni mawɗo fedde taweteende “facebook” “Mauritaniennes du Monde” fiirti dendaagal rewɓe jeyaaɓe moritani taweteeɓe e adunaaru ndu kala. Ma o haal warngoo waɗu ngo e ñalee taaɓiiɗe ɗee to leydi Moritani
Koɗo ɗimmo yeewtere nde kañum wiyetee ko Usmaan Bah. Koo neɗɗiyanke ma o wallu men faamde holko addi fitina teskaaɗo e rendo ngo ooɗoo wakati ?
Aysaa Abdulaay Alfari, njaayniyanke taweteeɗo to leydi Nijer maa haal kanium ko teskaa e ndiin leydi to bange fitina eko nandiheen


text:
ANC suɓii Kgalema Motlanthe yo o lomto Thabo Mbeki ko ñalnde 25 Settaamburu 2008. Nde Jakkaa Ngenndiijo (« Assemblée Nationale ») jooɗii, fotde daaɗe 269 ngootanii mo, 41 njaamboriɗii, 50 ngootaanii biyteeɗo Joe Seremane mo Democratic Alliance (heerto Maalde Demokoriseejo). Ko kanko joofnata edda mo Mbeki taƴananoo, potnooɗo gasde e maayirɗe hitaande 2009.
Kanko woni hooreejo dowla Afiriki-Worgo tataɓo ko Aparttheid yani e 1994 e jooni. O rewi ko e Nelson Mandela e Thabo Mbeki mo ANC yandini ngam nattude ɗum hooleede. Ko e jagge « syndicat » COSATU ɓurɗe laaɓtude Kgalema Motlanthe jeyanoo.
ANC suɓii Kgalema Motlanthe yo o lomto Thabo Mbeki ko ñalnde 25 Settaamburu 2008. Nde Jakkaa Ngenndiijo (« Assemblée Nationale ») jooɗii, fotde daaɗe 269 ngootanii mo, 41 njaamboriɗii, 50 ngootaanii biyteeɗo Joe Seremane mo Democratic Alliance (heerto Maalde Demokoriseejo). Ko kanko joofnata edda mo Mbeki taƴananoo, potnooɗo gasde e maayirɗe hitaande 2009.
Kanko woni hooreejo dowla Afiriki-Worgo tataɓo ko Aparttheid yani e 1994 e jooni. O rewi ko e Nelson Mandela e Thabo Mbeki mo ANC yandini ngam nattude ɗum hooleede. Ko e jagge « syndicat » COSATU ɓurɗe laaɓtude Kgalema Motlanthe jeyanoo.
Omo anndiraa gorko deeƴɗo hakkille, jamyamo mo yaawaani laawaade. Ina jeyaa e ko wonata gollal makko dowrowal, etaade yamnude caɗeele jolɗe nder heerto maɓɓe ANC ko adii « wooteeji » eɓɓanaaɗi nder maayirɗe hitaande 2009.
Kgalema Motlanthe jibinaa ko e hitaande 1949. Kgalema Motlanthe ina yahra e duuɓi 59. Ɗo addan ɗoo, o jeyanooma e dillere Steve Biko wiyeteende “Black Conscience”. Caggal ɗuum e jeytaa e fedde liggotooɓe COSATU (Confederation of South Africa Trade Union), fedde jeyaande e doole heerto ANC. Caggal warngo Soweto waɗnoongo e hitaande 1976, o nanngaa o werlaa e kasooji Apartheid tawi omo yahra e duuɓi 28, o ñaawaa sokeende duuɓi 10. O uddaa to duunde Robben Island, sara Nelson Mandela. Ko ndeen darnde makko e haɓanaade miijooji ANC fuɗɗii laaɓtude.
Nde Aparthied ubbaa e hitaande 1994, o yaltinaa, o jokki darnde makko haɓde e leñamleñmaagu. E hitaande 1997, o suɓaa yo o won Kalfinaaɗo Kuuɓal ANC, o lomtii mawɗo Cyril Ramaphosa haa yettii ndee hitaande nde o toɗɗaa yo o lomto Thabo Mbeki. O woni hooreejo Ndenndaande Afiriki-Worgo e mudda, o jokkita edda Thabo Mbeki taƴananoo. Wooteeji kesi maa mbaɗe e maayirɗe hitaande 2009.
DEGGONDIRAL HOOREEƁE AFIRIKI-WORGO (tuggude 1961)
– Hooreeɓe Teddungal (1961-1984)
- Charles Robert Swart
- Théophilus Ebenhaezer Donges
- Jozua François Naudé
- Jacobus Johannes Fouché
- Nicolaas Johannes Diederichs
- John Balthazar Vorster
- Marais Viljoen
– Hooreeɓe Siynooɓe (1984 haa jooni)
- Pieter Botha
- Frederik de Klerk
- Nelson Mandela
- Thabo Mbeki
- Kgalema Motlanthe
Kɗl : Aamadu Malal Gey


text:
Ɗum waɗi ko to Dental Dowlaaji Amerik. Debbo gooto ina wiyee Sarah, jibini funeeɓe rewɓe ina njaggondiri juuɗe. Tawanooɓe ɗum ɓee fof ndonku jaggude gonɗi mum en. Kamɓe e yumma maɓɓe fof aɓe celli, aɓe e jam. Yanti heen, ɓe ngonaa giƴiraaɓe tan, ko ɓe funeeɓe goonga e goonga.
Ɗum waɗi ko to Dental Dowlaaji Amerik. Debbo gooto ina wiyee Sarah, jibini funeeɓe rewɓe ina njaggondiri juuɗe. Tawanooɓe ɗum ɓee fof ndonku jaggude gonɗi mum en. Kamɓe e yumma maɓɓe fof aɓe celli, aɓe e jam. Yanti heen, ɓe ngonaa giƴiraaɓe tan, ko ɓe funeeɓe goonga e goonga.
Hol ko ɗum firti ? Mate ina woodi funeeɓe “fuunti funeere”? Jaabawol ngol nana e Pulaar, sibu eɗen njogii konngol “fuunti funeere”.
Hol ko firti tawo funeeɓe “goonga e goonga”?
Funeeɓe “goonga e goonga” ko funeeɓe ummiiɓe e “toɓɓere” wootere. Oɗon nganndi, aadee fuɗɗortoo ko wonde toɓɓere ummiinde e jillondiral (dentondiral) kañtulol gootol (gorko) e ɓoccoonde wootere (debbo). Ko ndeen toɓɓere sowotoo wonta heɗɗere haa wonta neɗɗo. Ina waɗa heen sahaaji, e kaawisaaji Alla, so toɓɓere ndee sowiima gootol tan, feccoo wonta toɓɓe ɗiɗi ceertude, walla tati … heen toɓɓere kala wonta neɗɗo : ɗuum woni funeeɓe goonga e goonga njibinee heen (funeeɓe ɗiɗo walla tato…). Ɓeen funeeɓe noon, maa wonii kam en fof ko rewɓe, maa wonii kam en fof ko worɓe, (toɓɓere adannde ndee toɓɓanoo ko debbo tan walla gorko). Ɓeen funeeɓe njiidi “kaɓirɗe ndonaandi” (matériel génétique) sibu ko kamɓe njiidi toɓɓere. To bannge tagoodi, seerndude ɓe weeɓaani. Ko nehdi e humpitooji e ngonkaaji nguurndam tan kadi ceerndata geɗe maɓɓe seeɗa.
Funeeɓe “Fuunti funeere” walla “funeeɓe fuunti” ko rennduɓe reedu wooturu, kono tawa gooto e maɓɓe fof ko toɓɓere mum heeriinde (pottital kañtulol gorko e boccoonde debbo). Won ko ɓe ndenndi haa heewi, sibu ko ɓe yumma gooto e baaba gooto (ko woowaa), kono “kaɓirɗe ndonaandi” maɓɓe won ɗo ceerti. Ɓeeɗoo nii, eɗen mbaawi wiyde tan ko ɓe giƴiraaɓe. (Ɓe mbayi ko no njiyduɓe yumma e baaba kala mbayi nii tan, kono kamɓe ko ɓe saawdaaɓe laawol gootol, njibidinaa). A ɓe mbaawi wonde kamɓe fof (kamɓe ɓeeɗoo uneeɓe) rewɓe, walla kamɓe fof worɓe, walla debbo e gorko.
Funeeɓe goonga e goonga, hol jiiduɓe hol ɗuum ?
En mbiyiino wonde funeeɓe goonga goonga ɓee, njiidi toɓɓere : kañtulol gootol e ɓoccoonde wootere. Nanndugol maɓɓe fawii ko e sahaa mo toɓɓere ndee sowii ndee, haa wonti ɗiɗi.
Tataɓal e ko ɗum kewata, toɓɓere ndee sowotoo ko e balɗe ɗiɗi dewɗe e toɓɓingol ngol. Ɗoo, heen funeere fof jogotoo ko saawdu mum ndiyam e wuddu mum bannge. Tataɓe ɗiɗi e ko ɗum kewata (70%) toɓɓere ndee sowotoo ko hakkunde balɗe 3 haa 7 caggal toɓɓingol ngol. Ɗoo, funeeɓe ɓee ndenndi wuddu kono gooto heen kala ina jogii saawdu mum ndiyam bannge. Gootol e nder teemedere (1%), toɓɓere leela feccaade (caggal balɗe 8), oon sahaa kamɓe ndenndata fof (wuddu e saawdu ndiyam fof)…
Wonande funeeɓe fuunti ɓee noon, ɓe njiida hay toɓɓe, alaa ko ɓe ndenndi so wonaa reedu.
Bookara Aamadu Bah
Ƴoogirde : maxisciences.com, sante.lefigaro.fr


text:
Qur’aan e ɗemngal Pulaar
Qur’aan e ɗemngal Pulaar. Eɗen teskoo e oo tuma, gannde keewɗe nana mbinndee e ɗemngal Pulaar, caggal nde Fulɓe pelliti hankadi faamde Pulaar ko ɗemngal baawngal anndireede e anndinireede. Ko ɓooyaani koo deftere Allah nde, Al-Quraan teddunde nde firaama e pulaar e ballal Laamiiɗo Ƴoola, hayso ni eɗen nganndi wona kayre adii wonde Quraan e pulaar, sabu Dr. Umar Bah mo Dabbe (Fuuta Tooro) timminiino firo mum haa muula to edition L’Harmattan gila 1982
Kono ko woni heen kesum ko seernaaɓe Fulɓe e howhowɓe diine jaɓde gollal ngal waaɗe e Fulfulde kadi tawa ko kamɓe ngardii ɗum. Haysinno tinndinooje diine Islaam keewɗe mbinndanoo ma he Pulaar tawa ko he alkule ajami ne, heewno wonde tan ko e mbydi jime (beyti), kono winndude defte ganndal tawa ko e pulaar haysinno won etinooɓe ne annduɓe woɗɓe Fulɓe paddiima ɗum en haa ɓuri teeŋtude noon e wiyde ene winnda firo Quraan. Duko hakkunde Sayku Umar Taal e Ceerno Sammba Mommbeya mo Fuuta Jalon ene seedo ɗum.
Firo Quraan e ɗemɗe ɗe ngonaa Arab ko toɓɓere nde annduɓe Islaam ndukata e mugila e duuɓi teemedde limtinɗe haaɗaani e Fulɓe tan.
Mbele so pullo yahii to Ceerno Arabe mo annduɓe diine njaɓi ganndal mum ceedti faamde ɗum Qur’aan,walla Duɗal Jaaɓihaaɗtirde Islaam (yeru Azhar) oon ceerno walla ngaal duɗal jannginiimo Qur’aan e gannde Islaam tawa ko e ɗemngal Arab haa rokkimo seedenfaagu wonnde o waawi kadi o faami, so o arti o firii e ɗemngal makko Pulaar Qur’aam mo o janngi o e no o faamiri ɗum ni, ene sella ko o firi ko wiyee Qur’aan? Foti ko e binndol walla ko e wowlaandu? Jaabowol keeweendi e seernaaɓe Islaam, e ngal laaɓndal,ko alaa. E ɗum waawi wiyeede firo maana Quraan kono wonaa Quraan kadi ñaawooje Qur’aan (ko wayno hurum mayre, walla wiyeede so neɗɗo janngii heen hayso ko harfeere ene winndanee baraaji walla ko Allah sappi hay gooto waawa ñemtinde e Quraan hay simoore ɓurnde famɗunde ) mbaawa toɗɗaade ngaal gollal.
Yoga e dalilaaji ɗi ɓe ndokki ko wiyde (1) Quraan ko konngol Allah ngol O wahyii nelaaɗo makko Muhammad te firo ko konngol neɗɗo(2) Allah haali e Quraan kanum e hoore mum wonnde Qur’aan ko e ɗemngal Arab jippinaa (ƴeew Simoore: Fussilat (41:3) e Simoore Shu’ra’ (26:193-95), (3) Qur’aan ko haawniide (Mu’jiza) mo Allah waɗani nelaaɗo mum Muhammad. Kala nelaaɗo, Allah rokkii ɗum haawniinde tawa ko e huunde nde yonta makko ɓurnoo ƴellitaade e mum kadi ɓuri waawde wasoraade. Muhammadu kanum hawri ko e Arabeeɓe ko ñeeñɗirnooɓe haala kadi ko daɗnooɓe e jime (poetry/poesie). Ko ɗum waɗi nde Allah jippini e maɓɓe Qur’aan belɗo cañiiɗo taw ko e ɗemngal Arab sappiiɓe yoɓe ñemtin heen hayso cimooje sappo haa O arti e wootere kono hay gooto e maɓɓe waawaani ñemtinde Qur’aan;(4) kelme Arab hono no kala ɗemngal ni, ene mbaawi jogaade maanaaji keewɗi te so a egginii kelme ɗe e ɗemngal goɗngal (jananiiwal) a waawataa dañde helmere wootere nde ene sooma denndaangal maanaaji gonɗi e helmere Arab nde. Ndeke noon, hayso a firii maa wood e maanaaji he ko ngoppuɗa. Ɗuum noon wonata ko gollal ngal timmaani.
Mbele wiyde Firo wonna Qur’aan e wiyde Qur’aan Firetaake ko gootum?
So tawii ko goonga ko ɗum toɓɓe ɗiɗi ceertuɗe ko njoofotoo. Wiyde firo wonaa Qur’aan joofi tan ko, Qur’aan ko deftere wootere nde hay gooto waawa ñemtinde foti oon tigi winndata ko e Arabeere walla ko e ɗemngal jananiiwal. Hay gooto waawa addidde e nder gollal gootal ndenndaangal geɗe ɗe Qur’aan renndini ɗe, gila e wonde nde deftere haaldoore e kala jamaanu, yuɓɓude cañu kelme mayre haa welde nde baaruuji ha nde daɗtii kala ko Arabeeɓe mbaawnoo e jime.Hay mo nanataa Arabeere so heɗiima Qur’aan ene janngee ene waawi naatde e nder mum haa ɓernde mum fof hecciɗa, gite mum mberloo gonɗi sabu kulol Allah. Ɗuum mbiyɗen ko haawniinde(mu’jiza) nde Allah waɗi e deftere mum sakkitiinde jippaade e dow leydi. Hay gooto waawa ñemtinde ɗum. Ndeke e sifaa daɓɓo, Qur’aan ko haala Allah hono no o wahyorinoo nelaaɗo makko e ɗemngal mum Arab renndinaa e deftere wootere (Al-Mushaf) he ɗemngal Arab.
So tawii koko wiyetee firo walla facciro ko (sabu ɗo joofii ko gootum),ɗuum joofii ko gollal neɗɗo jiɗɗo famminde maana Qur’aan fawaade e no o faamiri ɗum ni. Tawa ko tuugnaade e njannginaaji mawɓe yawtuɓe, sunna, asbaabun-nuzuul e paamgol makko tigirigi ɗemngal Arab, gila e doosɗe maggal haa e coñce maɓɓe ɓooyma. Foti ko joom mum ko pacciroowo (tafsiroowo) e ɗemngal Arab walla o firata ko e ɗemngal jananiiwal, ko wayno Pulaar,Wolof walla Soninkoore ni, fof ko gootum,tesketee heen tan ko gollal neɗɗo. Gollal neɗɗo noon waɗat ŋakkeende tan, waawa wayde no gollal Allah ni sabu neɗɗo, kala ko o yaaji ganndal ne, ittataa ganndal makko ene jogi keerol, Allah noon ko mum alaa ɗo haaɗi. Kono laawol goɗngol alaa no deftere Allah nde ene faamoroo so wonaa e firooji e faccirooji yimɓe. Etoɗen faamde heen hakke ko mbaawɗen, mbele ma en ndany no ndewireɗen Allah. E Simoore Muzammil, Allah wiy en: “Njanngee ko ene newonoo on ummoraade e mayre (Qur’aan).Kadi ñiiɓne Njuulu,totton asakal, ñamlon Allah ñamaale moƴƴe. Kala ko ngardinanɗon koye mon e moƴƴere ma on taw ɗum ɗo Allah ɗo..”(Qur’aan 73:20). Ndeke noon ko Allah wiy, en mbawa gaynidde deftere makko nde, kono kadi ko kanko yamiri en yoo en mbaɗ heen hakke baawɗe men.
Qur’aan ɓamii fireede Gila e Garwanɗe Islam.
Muhammad (Yoo Allah juul e makko hisnamo) ko nelaaɗo Allah fayde e kala yimɓe. Faltaaki hay lenyol gootol walla ɗemngal gootal. E simoore Maa’ida Allah wiy mo: “E hey ma Nelaaɗo, yettin ko jippinaa e ma ummoraade e joome (Jooma ma On), so a waɗaani, a yettinaani nelal Makko…” (Qur’aan 5:67).
Ko ɗuum saabi, caggal nde Nelaaɗo honi makka, o winndi ɓataakeeji fayde laamuuji taarinooɗi ɗoon ɗi fof, o waddi heen nelaaɓe yoo njah njettinoya toon noddaandu Islaam. Ene jeyaa e ɗiin laamuji ko wayno Faaris( Persian Empire), Ruum (Byzantine Empire) e Habasha (Ethiopia). Ɗeeɗoo leyɗeele fof eɗen nganndi ngonaa kaalooje Arab.So a addi e mum nelal alaa-e-sago piranaa ɗum en haa mbaawa faamde.
Muhammad Hamidullah e ngardiindi firo mum Qur’aan e ɗemngal Frayse ene jaŋtoo, tuugnaade e daartiyanke Islaam gooto biyeteedɗo Sarakhsi, wonnde won Faarisnaaɓe ñaaginoo-ma Salmaan al-Faarsi yoo firan ɗum en huunde e Qur’aan hade ɗemɗe mum en woowde Arabeere, nde o sakkitii yamiroore Nelaaɗo, oon yamirimo o firaniɓe Simoore Faatiha. Eɗen tesko hayso Islaam honi leydi Faaris ko caggal Muhammad ne, konu Faaris e Guweneer mum ene wonno e leydi Yemen e saanga Nelaaɗo (Yoo Allah juul e makko hisnamo).
Ko waawi hen wonde fof, eɗen nganndi sahabaaɓe Nelaaɗo (Yoo weluya Allah won e mum en,) leeltinaaki e sarde Islaam hay seeɗe caggal maayde makko. Arii e Hadiis, Nelaaɗo (Yoo Allah juul e makko hisnamo) wiyii: “yettinan am hayso ko aaye gooto (mo nanɗaa ummaade e am).” Tuugnaade e ɗum, juuɓe, gila e yonta garwaniijo o paami heen ko, sarde noddaandu Islaam ko huunde waɗɗiinde (waajib) e kala juulɗo. Ko ɗuum waɗiɓe ɗannaade fayde e leyɗeele goɗɗuɗe e leƴƴi ceertuɗi ngam noddude ɗum en e Islaam.
Hol ko Addi Duko Firo Qur’aan?
Caggal ko yeewtaa dow ko ma neɗɗo laaɓndo hol ko addi duko so tawii Qur’aan ene firee gila e yontaaji garwanɗi Islaam kadi ene jokki ,meeɗaani dartaade? Sababuuji keewɗi nana heen, kono ma en ndokku heen yeruuji seeɗe ngam haa mbaawen raɓɓikinaade.
-
Hay haame, kono ko goonga mo suuɗaaki wonnde caggal Halifaaɓe nayo lomtiiɓe nelaaɗo (Khulafaa-ur-Raashiduun) ɓe, ko rewi heen ko, ko ɓuri heen heewde ko laamoriiɓe e innde Islaam kono ngonaa laamaniiɓe Islaam. Haajuuji mum en ko yaajnude laamanteeri mum en e hoonaade e dow leƴƴi keddiiɗi kono wonaa sarde diine Islaam. Ɓeen laamɓe ceeraani e huwtoraade annduɓe ɓe nuunɗaani ene mbinndanaɓe kala ko hawri e yiɗdeeji maɓɓe haa ɓe ndaña no ɓe kujjinorii baɗe maɓɓe, ɗe ko ɓuri heen heewde, ngonaa ko hawri tinndinooje Islaam. Oon yonta ko winndaa heen e diine tawa wonaa ko hawri e sunna walla tinndinooje Islaam ene heewi.Yoga defte ɗe tawataa ene mawnina Arabaagal ene puuyna pine goɗɗe walla ene mbiya so neɗɗo duwaaki e Arabeere jaabetaake walla ko Arab woni ɗemngal aljanna ko e ɗii yontaaji mbinnda. Ɗee jiyanɗe noon mbiyɗen, piyndiraani hay-huunde e diine Allah o kanum e tinndiooje Islaam. Sabu Allah wiy Nelaaɗo mum (Yoo Allah juul e makko hisnamo,) e nder Qur’aan: “ So tawii maccuɗo am laaɓndima Mi, wiyɗum ko Mi ɓadiiɗo jaabotooɗo duwaaw kala duwotooɗo.” Kadi eɗen nganndi Allah aadori wiyde e Qur’aan ko o wahyiima annabaaɓe ko annabi Muusa gooto o wiy e nder deftere makko teddunde nde o haaldii e mum. Te eɗen nganndi Muusa (Yoo kisal Allah won e mum) wonaa Arabe. Ndeke en njii, ɓeeɗoo haaju mum en wona diine kono koongu e leñam-leñamaagu.
-
Fedde ɗimmere nde ko annduɓe juulɓe nuunɗuɓe tawa soklini ɗum en ko kisal deftere Allah nde e ngootaagu juulɓe. Ɓeen kuli-huli mum en pawii ko e wonnde, addani defte annabaaɓe yawtuɓe ɓee majjude walla jilɓude ko fireede ɗe e ɗemɗe goɗɗe e woppeede ɗemɗe ɗe ɗeen defte njippinanoo e mum ɗee maaya. Eɗen nganndi ɗemngal Hibru, ngal annabaaɓe Israa’iil adanɓe ɓee kaalatnoongal ko maaynoongal haa laaɓi ko saayonista (Zionist) en ɓe nguurtini ngal. Kono taw ngal nattii haaleede e nder Yahuud-en ko ene ɓura duuɓi ujunnaaje ɗiɗi. Ko seerenɓe maɓɓe (Rabbi walla Rabaay en), tan kuwtortonoo ngal e nder njuuluuji maɓɓe. Ko ɗum waɗi e ɓe noddiratnoo ngal “Lahson ha-Kodesh” (Ɗemngal Hurumeewal). Ko hono noon ɗemngal maɓɓe Armaayik, ngal ɓe kaalatnoo e saanga annabi ‘Isaa ngal ne, woppa maayi caggal nde Linjiil firaa e Latin,e Gerek kanum en e ɗemɗe goɗɗe. Mbele juulɓe ne so ngoppaama, gooto e mum en fof firii Qur’aan e ɗemngal mum so ɓooyi njeebotaako Qur’aan njondinoo tan e ko woni e ɗemɗe mum en ko? Kono eɗen mbiya ɓe kamɓe fof e jogaade kul-huli gooŋɗuɗi e anniyaaji tedduɗi ne, yoo hoolaare maɓɓe sellu. Allah ko podanɗo deftere mum wuurde e hisde haa bada, saanga nde o wiy nelaaɗo makko e simoore Hijr “Ko Minen njppini jaŋtawol(Qur’aan) ko Minen ndeenata ɗum.” (Qur’aan 15:9).
-
Heen sabaabu goɗɗo kadi ko yiɗnoode ruuɗaade peeje anyɓe. Eɗen nganndi gila e garwanɗe Islaam, Nasraanyankooɓe e Yahuud-en salinooɓe Islaam ceeraano e daaraade lang ene kaɓoo ɗum. Ene jeyanoo e peeje maɓɓe firde Qur’aan e firngooji ɗi nuunɗaani ngam yiɗde jiiɓde hakkillaaji yimɓe e woɗɗitinde ɗum en Islaam.Mingan mo Manchester ene Habra e deftere mum Ancient Syriac Translation of the Kuran wonnde Qur’aan firaama e ɗemngal Siryaak gila e yonta Hajjaaj ibn Yuusuf, e saanga laamu Abdul Malik. Robertus Ketenensis firi Qur’aan e ɗemngal Latin e hltaande 1143. Seeraani ngila ndeen haa jooni Orientalist en ene pira Qur’aan gila e Latin haa e ɗemɗe Europ ɓurɗe huwtoreede joni ɗe, ko wayno Farayse, Engele, Almaare, e Italiyeere,ekn…
Huunde e Firooji Qur’aan Ganndaaɗi e Daartol (Taarikh)
Hono no mbiynoɗen dow too ni, Qur’aan firaama gila e garwanɗe Islaam kadi ene jokki gila ndeen meeɗani dartaade. Muhammad Hamidullah ene wiya e ngardiindi firo mum Qur’aan e ɗemngal Farayse, wonnde ganndo gooto biyeteeɗo Buzurg ibn Shahrriyaar jaŋtiima e deftere mum firo Qur’aan timmungo (kaamiilu o fof) waɗaama e ɗemngal Sindhi gila e hitaande 270 Caggal Hijra (Fergo Nelaaɗo). E saanga Muusa ibn Nuh, gooto e laamɓe Samaanidyankeeɓe, goomu ngootu annduɓe tafanooma ngam yoo pir Qur’aan e ɗemngal Farsi kanum e ɗemngal Turki. Nguun goomu, e hitaande 345 C.H, firii Qur’aan e ɗemngal Farsi kadi ɓe mbaddori heen firo-raɓɓikiniingo Tafsiir at-Tabari. Ndeen deftere,Tarjumeh Tafsir-e Tabarii, ene yiytee haa jooni e nder defterɗi.
Center for Translation of the Holy Qur’aan, ko waalde nde pelle-balle (awqaaf) Iranaaje tafi e ballondiral Jaagorgal Iran Kalfinaangal Pinal e Islaam, ngam roɓindaade ko gollaa e firooji Qur’aan. Ɓe kabrii, tuggude e jibineede maɓɓe 1994 fayde jooni, ɓe ndoɓindii-ma fotde 4,306 tummbitere firooji e faccirooji Qur’aan, tawa gooli ɗum en ko 977 firooɓe e 101 ɗemngal.
E hitaande 1776 Shah Rafi’uddiin firi Qur’aan timmuɗo e ɗemngal Urdu (kaalateengal e India e Pakistan), caggal ɗuum Shah Abdul Qadir kanum ne timmini firo mum Qur’aan e ɗemngal Urdu e hitaande 1790. Ene qiime hannde hakke 70 firo e faccirooji (Tafsiir) Qur’aan ene woodi e ɗemngal Urdu.
Galle Laamiɗo Fahad Ngam Muulngo Qur’aan (مجمع الملك فهد لطباعة المصحف الشريف ),
tuggude e nde sosaa 1982 fayde jooni, o muulii firooji 55 Qur’aan e 39 ɗemngal. Ene jeyaa e ɗeen ɗemɗe, ɗemɗe Afriknaaje keewɗe ko wayno Pulaar/Fulfulde, Hawsa, Yoruba, Siwahili, ekn..
Ɗiiɗo yeruuji seeɗe ene yona e famminde en wonnde, firo Qur’aan hayso won nde wonnoo duko ne, hannde kam yiyannde ɓurnde jaalaade ko wonnde tana alaa heen. Walla boom ni mbiyen ko huunde waɗɗiinde e dow annduɓe juulɓe, hono no Arabi Sawdiya jogitorii ɗum hannde ni. Mbiyen tan Fulɓe natti jogaade hujja caggal nde laamu jogiingu kalifaandi Harmayni Sharifani (Makkah e Madiina) ngu daranii firde Qur’aan e nder ɗemɗe jananiyankooje.
Firooji Quraan he Pulaar
Si oon tigi yiɗii heɓude defte Al-Qur’aan piraaɗe he ɗemngal Pulaar/Fulfulde Yo o yahu ɗo:
LE Coran Francais Peul par Dr. OUmar Ba Qur’aan he Pulaar Fuuta TooroQur’aaneere Teddunde nde Maniniraande E Haala Fulfulde Galle Laamiɗo Fahad Ngam Muulngo Qur’aan: Pulaar/Fulfulde Adamaawa Ndee ko dokkal alaa coggu, a awtoto pdf.Al-Qur’aanaare Teddune Nden Pular Fuuta Jalon, Jokkondir e Sajoh Bah ka Facebook


text:
Luural seerataa e guural, kala wuurduɓe ina mbaawi luurdude.
Faranse luurdii e mali e yeeso aduna o – yeeso dente piɓiiɗe piɓondiri e njuɓɓudi won’de doosgal e nokku mum e aduna o fof.
Ɗeen ɗen ngoni :
UŇO AFRIK
UŇO OROP
ONU e dente renndooji(sosiyete siwil) en, e dente goɗɗe baawɗe won’de fof.
Ɗee dente fof noon acca faranse na bonna mali hono kanum e won’diiɓe mum no mbonnirnoo libi ni haa ko ɗeen bone njahata e leyɗe saahal ɗe haa jooni, haa ɗuum nani reɓana leyde daande maayo atlantik, ina jogori ɓoomdude afrik o fof so dartinaaka, nde tawnoo renndo yimɓe wayi kono feeteeto ndiyam ni, ko memi ɗum fof hawridat.
Woto jaɓe tawde faranse luurdii e laamiiɓe mali ɓe tan waklitoo e pelle kaɓotooɗe laamu mali wonta e wallude ɗeen pelle.
Sabu yiyaama yiytaama won e leyɗe faranse e amerik mballata ko luutndiiɓe laamu ngu, won e leyɗe kadi ɓe mballata ko laamiiɗo, waɗde amerik e faranse wonaa leydi ɓe mballata, ɓe mballata ko neɗɗo e sitem mum, ko ɗuum waɗi leyɗe ɗe na pusee e yeeso joomum en tawa heen gooto e ɗum weli ɗum !!!!!
So tawiino ko leydi ɓe mballatnoo, ko jeddi ɗii ɓe kuccanta ňifde haa yimɓe ɓe mbaawa yiytondirde e kaaldigal.
Haa teeŋti noon e UŇO afriknaaɓe ɓe mali wuurata nguura – mali maaya ɓe maaya, UŇO afrik kam ko waawi e ko horii fof woto rewnu faranse giyte tan na bonna mali waɗta ɗum dingiral alaa jeyɗo ari juuroo.
Aduna o waawaa wuurdude nii tan, mo weldaani e faranse – weldaani e amerik fof tan laamu mum bonnee ɓiɗɓe leydi mum caree mbaya no kurusu taƳngu ni ňaaƳe caroo, walla no duhol tuuba caawa taƳi ni gude caroo mbeejooru hoɗoo leydi e ɓiɗɓe mum, leyɗe hoɗdiiɓe e pelle potnooɗe surde bone ina ndaara ellee galle mo kuuraŋ mum taƳaa, tawa noon ɗuum mooytantoo ko oon galle.
Ɓesngu afrik na reentina ɗum ɗoo, ina siftina UŇO afrik ko ɗum ɗoo foti won’de ginol golle mum : reen’de leyɗe ɗe e saňan’de ɗe njuɓɓudi moƳƳiri , so heen gooto aaƳiima ɓe safrana koye maɓɓe tawa ɗum ruftaani e ɓesngu leydi ɓe mbiyaani mbaɗaani tinaani tintaani tan haa ina pin’diniree hakkunde jammaagu eggudu e uuƳo.
Ɗum ɗoo yo gas e afrik, hoko saabotoo leydi afrik waawaa luurdude e leydi oropnaari haa teeŋti e faranse wonta ɗum jam? tee leyɗe aduna ɗee fof na luurondira na nanondira
Ɓesngu afrik waawaa wuurdude nii tan e UŇO afrik mum e dowu aduna mo yimɓe fof njeydi – njeydaa.


text:
Eɗen mbiya “aadaaji men mbayliima, tee so en ndaraaki ɗi majjat”. Won yahɓe haa mbiyi ɗee gannde kese ngaddani en tan ko caɗeele. Rewɓe ceeraama sabu telefonaaji, won jaggaaɓe heen ñohre, ɗum ɗo ɗi taƴi enɗe, won nii waasɓe heen liggeyaaji mum en, sabu won e ligginooɓe hewɓe huutoraade oo fartaŋŋe ngam sunnaade ko ligginteeɓe mum en pewjata, kaalata walla ko njahata walla ko mbaɗata.
Eɗen mbiya “aadaaji men mbayliima, tee so en ndaraaki ɗi majjat”. Won yahɓe haa mbiyi ɗee gannde kese ngaddani en tan ko caɗeele. Rewɓe ceeraama sabu telefonaaji, won jaggaaɓe heen ñohre, ɗum ɗo ɗi taƴi enɗe, won nii waasɓe heen liggeyaaji mum en, sabu won e ligginooɓe hewɓe huutoraade oo fartaŋŋe ngam sunnaade ko ligginteeɓe mum en pewjata, kaalata walla ko njahata walla ko mbaɗata.
Kono mbele ko gannde kese mboni, walla ko kuutoragol men ɗum woni ko feewaani. Gannde kese ɗee kay, eɗen nganndi, gila ngari, ɓataake winndaaka (mawɓe men mbiyatnoo ndeen TALKURU). Holi e men hannde ciftoroowo ko temmbere fayde Farayse jarata?
Gila gannde kese ngari, hay tagge baɗetenooɗe e rajooji nattii heɗeede sabu waɗde wullaango joganeede laabi limti-limtinɗi. Heddii kay, ko en paamaani, wonde gannde kese ngari ko newnande en geɗe men e adunaaru nduu. Kuutoragol men ɗee gannde hollirii, ndeke enen, en ngalaa peeje ɓamtaare, en ngalaa hakkillaaji jaɓɓorɗi ko hesɗi.
Ndeen, jiɗɗo janngude yahata ko duɗal, modda kaadam, tawa kadi nii yahata ko e sahaa mo joginoo haajuuji goɗɗi, yooɓoroo konngol “ko haaju woppantee haaju”. Hannde, sabu gannde kese, aɗa waawi huutoraade sahaa maa no njiɗir-ɗaa, njahaa e haajuuji maa goɗɗi, kala nde ngartu-ɗaa njanngaa, rewrude e lowe ɗe annduɓe men lewi, loowi e mum en gannde kese e gaadanteeje baawɗe awteede ngam huutoreede.
E nder ɗuum hannde, heewɓe ngittii ko wayi no VIBER, walla WATSAPP, e telefonaaji mum en sabu sukkeede jeewte ɗe ngalaa hoye ngalaa laaci, ɗe pinndintaa, njanngintaa, ɓeydotooɗe niɓɓiɗinde hakkillaaji e ñiiɓnude majjere e humambinnagu. Ene hersinii, ene soofi, ene yooɗtoɗiri, e sahaa mo heege hawi ene hanndii, mo ñabbuuli kesi e kiiɗɗi kaɗi adduna foofde, e sahaa nde rewɓe mawɓe hellifaaɓe e worɓe mawɓe hellifaaɓe jooɗaade tan ene mbaɗda “mi yeewnii ma”, “ko a jontaaɗo”, “mande njiyndirten”, holi to keed-ɗaa jooni”, “a nattii miijaade mi” e kecce goɗɗe biyɗe deleɓ. Ene gasa nii tawa won heen waɗooɓe gaajate ƴaaɓorgel goonga, so fewjidde pottitte e jiyondire ɗe ndewaani Alla njokkaani enɗam.
Banndiraaɓe, ngaree mbaylen sawru mbaggu. Ko ngon-ɗen tan e woytaade “en ndaɗaama, en ndaɗaama” koo, ene gasa tawa ko enen mbaɗi haa ndaɗa-ɗen. Sabu men waasde anndude walla welsindaade fotdeeji men. Ɗum rewi haa njaɓɓondir-ɗen hakkeeji men, ndarti-ɗen eɗen takka woɗɓe, ɓe mbiyaani en mbaɗaani en. Tawi kañum en ngondi tan ko anndude haajuuji mum en.
Ko woni goonga koo, eɗen njogii annduɓe finɓe, eɗen njogii annduɓe ɗaaniiɓe, eɗen njogii humambinneeɓe finɓe e humambinneeɓe ɗaaniiɓe. Pinɗo janngaani, so haaldaama ene faamondiroo, nde tawnoo woni ko e laawol yaltude e majjere. Jannguɗo finaani oo noon, sikkata ko ganndal mum tan woodi, waɗde nanataa waaju, feloore dillintaa ɗum. Mo janngaani finaani oo kam ma a taw ko ɗaɗol gontungol mburuutu tan, wondotaako, seerotaako. Haaɓnii heen tan ko ɓeen ngoni ɓurɓe soobaade e ɗee geɗe sabu sikkude ko naatde heen tan woni finde, no ene naatiree fof.
Yoo Alla rokku en gite jiyooje, noppi nanooji e hakkillaaji paamooji. Mbele mbaawen seerndude ko boni e ko moƴƴi, ndañen no njaɓɓori-ɗen kesam-hesaagu, naftoro-ɗen tawa bonnaani aadaaji men moƴƴi ɗii e pinal men nafowal ngal.
Malal Sammba Gise


text:
Goomu laaɗe diwooje segaal ngu, ko ngoomu leñam leñamaagu, ngu jaɓaani nanntinder ɗemngal Pulaar he ɗemɗe kaaleteeɗe e nder laaɗe Senegaal diwooje ɗe.
Waɗde eɗen nodda yimɓe nde mbahsata ɗannoraade laaɗe ɗe.
Yimɓe tagaama, gooto fuf wonko woni, moni fuf ko dimo eko woni koo, ene foti reende ɗum ne kay, kono tan
Ɗum faamiraaka noon to leydi senegaal.
Taweede Haalete he nder laaɗe ɗe, ko Aŋgleere, Fraysiire, E ɗemngal Jolfe, nih fotiti ɗemɗe ɗe fulɓe jolɓe e ɗeeɗo laaɗe ceetti, ɓe kolli mette maɓɓe e taweede koɓe fulɓe koe ɗeeɗo laaɗe ɓe njoli, ɓe nanaani heen ɗemngal maɓɓe, ɓe kaalanaaka ɗemngal maɓɓe ko ɗemɗe goɗɗe ɗeɓe paamata no ɗemngal maɓɓe nih ɓe kaalana.
Ɓe mbi’ii ɓe ngoytiima ɗum e nder laaɗe he, e nokkuuji goɗɗi ceertuɗi, kono haajooni alaa ko waylii, eɓe laaɓndo ko saabi ɗemngal ngenndi gootal haale goɗɗe ɗee ndeƴƴee,
Ɗum ɗoo ko huunde muusnde yimɓe jeyaaɓe e leydi ndi ndi jolɓe he laaɗe ɗe haa diwti kaaddi.
Yoo Pulaar haale nanntine e denndaaɗe e ngenndi.
Ɗemngal Pulaar ne haale e nder leyɗe 28 Afriknaaɓe, ɓetooji keewɗi koolniiɗi kollii wihde Pulaar ko ɗemngal ɗiɗaɓal ɓurngal haaleede e leyɗe Afriknaaɓe, ko ngal ɗemngal ngenndiiji, ɗemngal afriknaaɓe kuuɓtidinngal winndere.
E teskuyaaji fulɓe ne joñaa ne ɗawaa gaɗal mum en gilaa hitaande yimɓe ɓe puɗɗi jeytaare kohe mum en, ɗum woni 1960 e hay ko adii ɗum. Fulɓe teskiima ko njoñaa ɗawaa ko fuf fawii koe teskeede ɗum en e keewal diina islaam gooto o e waasnoode ɗum en fooɗanaade laamuuji leyɗe ɗe adan, ɓe kaɓanooma jaati saabi mum.
Ɗum tagi haa jooni eɗen njiya geɗe hono niih ne waɗee e Fulɓe e geɗe ɓurɗe ɗeeɗo fuf muusde, woni warde Fulɓe saabi leƴƴi goɗɗi Afriknaaɓe.
Ko ɓuri heewde e geɗe ngenndi (Laamu) senegaal ɓe caloto feññinde Pulaar he mum haa fulɓe njoloo hono ɓiɓɓe leydi heddiiɓe ɓeeni.
Ko Fraysiire e Jolfe tan ɓaŋŋginte e geɗe ngendi senegaal ko, ɗuum ko leñam leñamaagu fawaangu e keddiiɗe ɗe.
Sikki alaa waasde haalde Pulaar e nder laaɗe ngenndi senegaal, ɗum ko yeddude kuule ngendi.
Laaɗe ɗe ne ɓama ɓiiɓe senegaal nawde e artirde, yeru jolirooɓe Pari Dakaar, Dakaar Pari, ɓeen hiisa mum en ko haalooɓe Pulaar ɓuri heewde hen, ɗoon ko laawol ɗanniyaŋkooɓe ɓe itali faranse e leyɗe keewɗi ɓe nganduɗaa fulɓe Wiyooɓe mbiimi ɓuri heewde hen.
Taweede Pulaar ne famɗinaa e laaɗe senegaal ɗum ko ɓustude dañal ngoomu kumaniingu laaɗe diwooje.
Goomu Laaɗe Frase waɗoowu Pari Dakaar—Dakaar Pari kaŋum suɓiima ngal Pulaar juɓɓungal e nde Laaɗe mum en.
So tawii ɓiɓɓe senegaal jooɗiiɓe e nder leydi ndi ne jaɓi ɗum ɗoo, ɓe ngannda ɗanniyaŋkooɓe maɓɓe ne calii, ɓe nganaa ndaarirooɓe ɗum nih tan.
Teskoɗen ko heɓe men ɗanniyaŋkooɓe ɓuri heewde, ɗum ko coɗorgal ɗemngal men ngal haanaani murseede.
Heewɓe immiima ne tafa peeje mbele mbuuɗu mum en waasa yaade e golllorgal ngal teddintaa ɗemɗe mum en, ene ɓama ɗemde goɗɗe ene pawa eɗe maɓɓe.
Ɗum noon min teddinaaka ɗo men njeyaa, e taweede minen ngonnoo yollanooɓe ɓe min njoñaama.
Ndeennon holno men mbaɗata?
Min ɓaɗata ko bonnitdeɓe ɓe calee e winndere.
Noddaangu amen sakkittoongu (Last call) fahde e Goomu ngu, koyo, Pulaar haale e nokkuuji ɗo ɗemɗe keddiiɗe ɗe kaalete ɗo fuf, (Laaɗe eko laaɗe), so min nootaaka, maa min mbonnit jahaale Laaɗe ɗe e winndere, fawaade ɓe njaɓɓi kuule ngenndi senegaala, ɓe ponndaani yimɓe ɓee, won ɓeɓe ɓurni woɓɓe ɓeen.
Miɗen padi ko yaawi ko yaacii e Laamu Senegaal ngu nde waylata kaaɗo ngonka, ɗum woni Pulaar watta haaleede e Laaɗe senegaal e nokkuuji goɗɗi ɗi ɗemɗe keddiile ɗe kaalete. nih foti.
Winndannde Gunjul kah e farqysiire
Fulo Mammadu Aamadu Bah


text:
Ko honno yiiruɗon ngal juurngal ngal hooreejo Niijeer waɗi Aljeriya
Saakitaama ñannde :
Hannde e alkamisa, ñannde 15 lewru 7ɓuru 2021 ka taskaram On Tottaama Konngol, on hollii men yi’annde mon ko faati e juuragol Mohamed BASUM, hooreejo keso Niijer yerondiraaɗo makko on Aljeriya Abdel Majiid TEEBUN.Ko honno yiiruɗon ngal juurngal walla nguu gillu Mohamed BASUM ?
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Luural mawngal, jowitiingal e njangu 11 settaambar 2001, ina hakkunde Al Kaydaa, e Iraan, e Amerik. Wonande Amerik, jeddi ngalaa, ko Al Kaydaa waɗi bone ɗee. Ko ɗum nii jeyi sabaabu njangu maɓɓe e Irak, e yahdu maɓɓe Afganistaan, e raddo maɓɓe Ben Laaden, duuɓi sappo haa njahdi e naange. Al Kaydaa, kam ne, meeɗaa yeddude ko kam woni caggal njangu nguu, ina faarnoroo ɗum boom.
Luural mawngal, jowitiingal e njangu 11 settaambar 2001, ina hakkunde Al Kaydaa, e Iraan, e Amerik. Wonande Amerik, jeddi ngalaa, ko Al Kaydaa waɗi bone ɗee. Ko ɗum nii jeyi sabaabu njangu maɓɓe e Irak, e yahdu maɓɓe Afganistaan, e raddo maɓɓe Ben Laaden, duuɓi sappo haa njahdi e naange. Al Kaydaa, kam ne, meeɗaa yeddude ko kam woni caggal njangu nguu, ina faarnoroo ɗum boom.
Kono, wonande Ahmedi Nejaad, wonaa goonga, ko Amerik e hoore mum yiilti laaɗe diwooje ɗee, yandini ɗum en e kuɓeeje ɓurnooɗe toowde e nder New York, haa daña hujja no yaniri e leyɗe goɗɗe ekn … Ameriknaaɓe, kam en, so ina teskoo haala Ahmedi Nejaad ne, heen sahaaji njaggiri mo ko no neɗɗo duuytoowo nii, hono no ɓe njaggiri Hugo Sawes nii, walla Fidel Kastoroo nii. Kono wonande Al Kaydaa, haala Ahmedi Nejaad kaa, e miijo maɓɓe, ina soomi haasidaagal.
Ko ɗum tagi, e jaaynde Al Kaydaa wiyeteende Inspire, yaltoore e ɗemngal Engele to jookdu Aarabeeɓe, alaa ko ɓe keddani Ahmedi Nejaad. Waɗi ɗum ko ɓe kaaɓii nande kaaɗoo haala “njeddittooka ñaamgolleeji ɗi ɓe paarnortoo”, sibu, hay e batu Fedde ngenndiije cakkitiingu nguu, ñalnde 22 settaambar 2011, Ahmedi Nejaad wiyi toon wonde, waɗi Amerik yande e nokku Ben Laaden ko sakkitii koo, wari ɗum, ko yiɗde rumtinde hakkillaaji yimɓe haa mbaasa faamde saabiiɓe tigi rigi ndeeɗoo bonannde ɓee. Ina wiyaa e winndannde yaltunde e jaaynde Al Kaydaa ndee, “Guwarnama Iraan, e hunuko persidaa Ahmedi Nejaad, wiyi goongɗinaani ko wiyetee ko Al Kaydaa woni caggal njangu 11 settaambar 2011, kono ko laamu Amerik. Amin naamnii : Hol ko saabii Iraan ina jogoo ngoo miijo jalniingo, ngo faamnaaki hay batte ? So Iraan ina nuunɗunoo e ngañgu mum Dental leyɗe Amerik, ɓe potnoo kay ko weltaade so ɓe njiyii woɗɓe ina bonnana Seyɗaane Mawɗo oo, kono wayaani noon. Iraan luundorii Amerik tan ko hiisaaji dawrugol”.
Ballifo winndannde ndee ina takki Iraan, leydi ndi Siiyiit en ɓuri heewde e mum, waasde yiɗde Al Kaydaa, sibu, e miijo maɓɓe, ɓeen ko ownooɓe Sunniit en ; ɗum noon nguun ngañgu ko sabu diine e politik : « Al Kaydaa, njuɓɓudi ndi alaa laamu, waawii waɗde ko Iraan ronki waɗde. Ko ɗum jeyi sabaabu Iraan ina seyfita 11 settaambar ».
Iraan fadaani haa ɓuuɓa nde jaabtoo ; ɗoon e ɗoon ɓe njaltini diskuur Ahmedi Nejaad waɗnoo oo, ɗo wiyata wonde «ina hasii nde CIA ƴettitta denndaangal kabaruuji Al Kaydaa bayyini», yiɗde wiyde tan, CIA e Al Kaydaa mbaɗdi junngo e faandu. Ɓiyngu baabaagu moƴƴaani.
Muttaar Bah


text:
Ceerno Sileymaan Baal
Ceerno Sileymaani Baal Fondateur de l’Almaamiya (1776-1890) ko deftere hesere nde Press Universitaire de Dakar (PUD) yaltini ko ɓooyaani. Wallifii deftere nde ko wiɗtiyanke biyeteeɗo Mamadou Youry Sall. Fayndaare deftere nde ko anndinnde yonta keso o, binndi oo gorko joom daartol puɗɗunooɗo waylowaylo e nder Fuuta Tooro haa woni sabaabu jibineede laamu almameeɓe, fawinoongu e dow ñaawooje dinee, nunɗal e potal.
Wallifiyanke o ene siftina wonnde, Ceerno Sileymani Ball ko ganndo dowrowo kadi kaanake ŋana wonno. O haaɗaano tan e miijaade e fewjude kono kadi o gollirii ɗiin miijooji. O mahii laamu ngu hono mum alaano e ngaan tuma hay e leyɗeele tuubakooɓe( Europ). Ko leydi ndi yimɓe mum ene joginoo jojjannde suɓaade ardiiɓe mum en kadi ene jonginoo jojjannde addude yiyannde mum en e kala geɗe. “Tummbukutu (Mali) ene haale haa ɓuri teeŋtude noon to bannge yeeñcinde ganndal e binndol sabu ko yiytaa toon e ballifanɗe kanum e defte, kono diiwaan men Fuuta Tooro haa fayi Fuuta Jalon ɓurnoo heewde annduɓe, ko ɗuum addani Fuuta won’de leydi huɓɓundi”, Mamadou Youri Sall habri.
Kanko wallifiyanke o kadi o siftinii wonnde ko Ceerno Sileymaani Baal artiri ndimaagu e nder Fuuta itti ɗum en e les kalifaandi safalɓe, itti maccungaagu rewrude e laabi demokaraasi e ngardiigu moƴƴu. “Hirjinimi e winndude nde deftere,” o wiy kanko wallifiyanke o, “ko miijaade o gorko ko potɗo anndeede. Miijo am yahi e yontande nde;sukaaɓe janngooɓ e duɗe hakkundeeje haa e duɗe dowrowe(Lycee) mballifiimi nde ɗo deftere nde kelle 70.” Ceerno Sileymaani Baal wallifii ko e Pulaar kono ko e alkule arab, ɗuum ene hollira wonnde renndooji Afrik kuwtorinooma binndol ngonaano renndooji leɓo tan (societe oral) hono no wiyretee ni. En mbinndiino hono no heddiɓe ɓee fof ni. Luɓinoɗen ko alkule arab ngam winndude e ɗemɗe men Pulaar, Soninkoore, e Wolof gila e teemadannde 15ɓere. Ko e ngaan saanga Faraysenaaɓe ne luɓii alkule Latin ngam winndude e ɗemngal mum en. Ko taƴondiral tan joli hakkunde mbaydi ndi kuwtortonoɗen adan ngam winndude e rontin’de ganndal ndi e mbaydi tippudi jaŋde kuwtorteendi jooni e Senegaal ndi. Binndol kuwtortonoɗen adan ngol ko alkule arab, nde laamu konoñaal ari haɓii ɗuum lomtini ɗoon binndi latin. Ɗemɗe men duñaa, janngatnooɓe e alkule arab ɓee keedtinaa caggal ko ɗuum waɗi njuɓɓudi men jaŋde hannde ndi heblata ko ɓe mbaawa taraade binndi hanki ɗi ko ɗuum waɗi ɓe mbaawa humpitaade golle e wallifooji baɗanooɗi hanki ɗi. Kanko Mamdou Youry Sall o wiy kadi: ”Eɗen kaala rewolison mo 1789 (France) walla mo Dowlaaji Dennduɗi Amerik kono en kaalataa mo men -laamu almameeɓe- waɗi noon ko duttorɗe kaalooje ɗum ɗe ngoni ko e alkule arab. E yiyannde makko waawi safrude ndeen ŋakkannde kadi artira jokkondiral hakkunde men e daartol men ko Duɗal Jaaɓi Haaɗtirde ngal waɗta jannginde arab hono no jannginirta latin ni, haa ɓuri teeŋtude e fanniɓe e daartol ɓe, mbele maɓe mbaaw humpitaade ko mawɓe men mbinnduno. Eɗen ciftina deftere nde winndaa ko e ɗemngal Farayse. Sewnde: Agence de Press Senegalaise (APS)


text:
Bindol Surajo Teete
Ardiiɓe leydi Mali ley ardungal Moctar Ouanne, e ballo maako Assimi Goita, surii tuumeteeɓe e liɓuki laamu lesdi ndin. Laamu lesdi ndin ni, ko laamu hiddeekwu, to piraaministaajo e ballo maako on, ardinaa laamu ngun, ɓaawo sooji’en, ley ardaangal Malick Diaw, njaɓti laamu lesdi ndin gila Ibrahim Boubacar Keita, nder lewru Juko nduuɓu saaliingu.
Tuumiraaɓe njaɓtutuki laamu ngun ni jooni, yo kamɓe njoweego’o (6) nder haa e piraaministaajo ɓoymaajo Boubou Cisse. Ɓe tuumiraama dawruduki ngam liɓuki laamu lesdi Mali, leɓɓi seɗɗannaaji ɓaawo njaɓtuki laamu ngun to juuɗe maɓɓe.
Lawya’en tuumeteeɓe ɓen, tabitinii ka leydi Mali ndin, e tuumirooɓe piiji ɗin limtaaɗi.
To on numtay ni, hooreejo majaliisa leydi Mali jooni, Malick Diaw, kanko ardiino sooji’en leydi Mali, to ɓe timmini laamu ABK. Nden o suɓaa ardaangal majaliisa leydi ndin, aranndeere lewu Bowte saaliindu.
LEYDI MALI SURII TASKANIIƁE LIƁUKI LAAMU LESDI NDIN
Bindol Surajo Teete


text:
Ko goonga dadiiɓe ko kanum en ndeenata leydi . Kono ndeenka ňiiɓka ko nanodiral ɓiɗɓe leydi e dowu gooto fof waɗa leydi ndi ko leydi mum.
Ina waawi tawa teroristeeɓe mali ɓe calinoo ko pewje leydi faranse e dowu laamiiɓe leydi maɓɓe.
Mali kam to tolnii e bonannde to duuɓi 9 dadiiɓe faranse e koreeji mum oropnaaɓe ina kiirtoo – kacittoo lacciri e kosam malinaaɓe, jahal maɓɓe kam ɓurataa bon’de gonal maɓɓe ɗoon.
Laamuuji afrik noon so mballaani laamu mali ngu e pewje no mahtorii ndii leydi nguurndi e njiimaandi dadiiɓe faranse e koreeji mum fotde duuɓ 9 lelotaako saka ɗaanoo, woto mballu yiɗɓe bonnude laamu ngu kam, laamu ngu fof e won’de laamu dadiiɓe.
Waɗidiiɓe ɓe Ƴettude leydi ndi, ko joom dolokkaaji en ronkan’de, kadi ina foti faameede ar laamo laamotaako leydi.
Wiyaaka yo dadiiɓe ɓe ɓooy e laamu ngu, kono noon mo ina lomtooɓe lomtogol ňiiɓngol, ko alaa e sago leydi ndi foofa henndu hesuru seeɗa.
President Emanuyel makroŋ wiyi farayse accataa – welsintaako hoolaare e ndeenka caad, ndeenka e hoolaare fof maa cemmbin ɗum e nder leydi caad.
Ho to leydi farayse e giyte mum ceeɓɗe e nofi mum belɗi wonnoo nde idiriis debi itnoo waretee nde.
Hannde e janngo farayse jaɓataa jiiɓooɓe na njiiɓa leydi caad. Eey caad dee e libi keerondiri nanndi hay nehdi e nguurndam, ko leyɗe dadiiɓe jogitiiɓe kure e conndi weddotooɓe to woɗɗi. Mbele yoga e konnguɗi ummotooɗi caggal leyɗe afrik ɗi haa teeŋti e g5 sahel ɓeydataa fitana e nder leyɗe ɗe.
Afrik yiɗi ko walleede e deeƳre kisal, wallee no haalditiri e hoyre mum, sabu warandirooɓe ɓe ina hula wootuɓe heen fof won mo mbaabii ina jaggani ɗum, afrik so tawii ko mballiigu haani walleede ko yo ɓiɗɓe mum njiytondir tawa rewri ko e kaaldigal maɓɓe kamɓe tan tawo nde woɗɓe kadi naata heen, ko ɗuum hannde ɓesngu afrik ngu sokli e laamuuji mum ɗi.
Duunde fof won ko foti yeewtidde e joganaade hoyre mum , kadi yeewtida e duuɗe goɗɗe ɗe ko foti yeewtidde e mum en ko. Haala galle tan na woodi, haala wuro kadi na woodi.
Ellee darnde idiriis debi itno ko ko nattunoo sokleede e nder caad, tawa kadi fewjere ( feere ) alaa so wonaa ni.
ceergal Mali e Farayse
Ko goonga dadiiɓe ko kanum en ndeenata leydi . Kono ndeenka ňiiɓka ko nanodiral ɓiɗɓe leydi e dowu gooto fof waɗa leydi ndi ko leydi mum.


text:
Xamol
Yeesu O Jawmiraawo na? Yeesu e meezi holluki O Jawmiraawo?
Nooto
Zum meezaa winnduki nder Baybul to Yeesu wi’I e hunnduko muum, “Mi Jawmiraawo.” Nihi hollaayi, fuu e non, O innaayi o Jawmiraawo. Hoo’u misaalu bi’ol Yeesu’ e hunnduko maako nder Yohana 10:30, “Mihin e Baaba min go’o.” To a nanii no Yaahudanko’en koositiri haala Maako a maandoto o hollu o Jawmiraawo. Ve poondi ve ngurnay-mo kaaxe ngam daliila haala kan. “… aan nezzo non, nden mbi’a a Jawmiraawo” (Yohana 10:33). Yaahudanko’en ven fuu paamii ko O wi’i—jannganteezo. Maanda Yeesu yeddaayi wi’uki maako O Jawmiraawo. Nden Yeeso anndini, “Mihin e Baaba min go’o” (Yohana 10:30), Ko O wi’ata kanjum woni Kanko e Jawmiraawo ve go’o to wonuki e laataaki. Yohana 8:58 zum gozzum misaalu. Yeesu anndinii, “Mi wi’ay-on goonga bako Ibiraahiima danyee, Mi danyaama!” Yaahudanko’en nanuve haala ka’a yo koo’u kaaxe ngam mbara-mo ngam o hollii yedduki, bano kiita Annabi Muusa umrii-ve ve ngaza (Leviticus 24:15).
Yohana fuzzii hollii Yeesu yo jagganteezo: “Haala kan ka Jawmiraawo” kadin “Haala kan warti vanndu” (Yohana 1:1, 14). Aayaaje ze’e fuu kollii Yeesu yo Jawmiraawo nder vanndu. Kuuze Nulaave 20:28 wi’i-en, “ngartee waynaave haykaliiru Jawmiraawo, ndu O soodiri xiixam Maako.” Moye soodi haykaliiru ndun—haykaliiru Jawmiraawo—e xiixam vanndu muum? Yeesu Almasiihu. Kuuze Nulaave 20:28 anndinii Jawmiraawo soodii haykaliiru muum e xiixam Maako. Ngam maajum Yeesu yo Jawmiraawo!
Almaajiriijo Yeesu bi’eteezo Tomas hollii, “Jaagorzo am e Jawmiraawo am” (Yohana 20:28). Yeesu wo’’inanaayi-mo. Taytus 2:13 semmbizananii-en kezoo’en warki Jawmiraawo meezen kadin Jaagorzo meezen, Yeesu Almasiihu (raaru kadin 2 Biturus 1:1). Nder Ibiraaninko’en 1:8, Baaba on anndini dow Yeesu, “Amma dow haala Vizzo on o wi’i, ’Laamu Maaza, yaa Jawmiraawo duumoto, haa foroy, nden mboozeengi woni sawru Dawla maaza.’” Baaba on hanyum holliri Yeesu “Yaa Jawmiraawo” e holla Yeesu zum Jawmiraawo.
Nder Rabaleson, Malaa’ikaajo hollitti almaajiriijo bi’eteezo Yohanadow rewa Jawmiraawo tan (Ruuya Yohana 19:10). Nder bigeeje zuuzze nder defte Yeesu e rewee (Matta 2:11, 14:33, 28:9, 17; Luka 24:52; Yohana 9:38). O meezaa hazuki rewove-Mo. To naa Yeesu no Jawmiraawono, O wi’ayno himve taa ndewa-Mo, bano kanko malaa’ikaajo nder Rabaleson wazi. E woodi aayaaje e binndi zuuzndi nder defte kolluzi Yeesu hexii rewee.
Daliila vurduka dow doole Yeesu yo Jawmiraawo kanka woni to naa O Jawmiraawono, mayde Maako hexataano yavana aybe junuubaaji duuniyaaru ndu’u (1 Yohana 2:2). To O tagaazono non, ko O laatotonoo to naa ngam O Jawmiraawo,non yovataano aybe duumiize gizaaze ngam junuuba dow Jawmiraawo duumiizo. Jawmiraawo tan foti yovana aybe duumiize. Jawmiraawo tan waawata roondoo junuubaaji duuniyaaru ndu’u (2 Korintiyanko’en 5:21), maaya, nden finta, ngam holla jaalake junuuba e maayde.
English
Yeesu O Jawmiraawo na? Yeesu e meezi holluki O Jawmiraawo?


text:
Lesdi Sawdi harminanii hijjooɓe hikka meemuki suudu Kaaba, ngam faddaaki hijjooɓe ɓen gila saakaaki ñawu Koroona hakkunde maɓɓe. Nihi ɗum ni, hollii haa e meemuki hajrul-aswad, nokku darjiɗinngu, meemeteengu wakkati ɗawaafu to suudu Kaaba ndun.
Lesdi Sawdi ndin ni, wurtinii diidaaɗi kesi, ɗi hijjooɓe hikka tokkata sarde hijju maɓɓe. Nder haa e woɗɗootirki hakkunde gooto fuu ko yottii miita e senndere. Nden wattuki summattaare maa doolɗinaama hakkunde hijjooɓe ɓen.
Lesdi ndin ni, yahdike anndinii haɗuki lesɗe yaasiije yahanki hijjuki hikka. Ammaa kadi ƴiwoyɓe goɗɗe lesɗe ɗen e jooɗi e Sawdi ndin, waaway hijja hikka ɗum. Nden naa bana woowaa to yimɓe ko saalii miliyonji ɗiɗi hijjata, hikka hijjooɓe ɓen saalataa ujuneeje sappo.
Nder duuɓi caaliiɗi ni, lesdiyanko’en Sawdi, ɗalataake hijja, naa ɓaawo duuɓi jojjowi, ammaa hikka kadi ɓe ɗalaaama kamɓe ɓen, ɓe hijja.
Hijjooɓe ɓen ni, naa poondanaama nanngeeki ñawu Koroona, hidde ɓe puɗɗa hijju ngun hikka. Nden ɓaawo ɓe hijjii maa naa ɓe poonditaama, nden ɓe kakkitee asaweeje ɗiɗi, hidde ɓe co”oo nder ummaatoore ɓe ƴiwoy e lesdi ndin.
Nden kala mo duuɓi muum saali cappanɗe njoweego’o e jowi fuu hijjataa. Non maa marɗo ñawu kertaangu ɗalataake hijja hikka, bana no lesdi Sawdi ndin anndini.
Windande: Surajo Tete


text:
2
Fii Jannooɓe Penaale ɓen
(Yud. 1.4-13)
1 Woodiino e hakkunde jamaa on waɗitiiɓe annabaaɓe. Jannooɓe fenaande woniroyay non e hakkunde mon onon kadi, hara hiɓe ɓisa janndeeji fenaandeeji e nder ko ɓe jannata kon, nawrayɗi e halkaare. Ɓe yedda on Soodituɗo ɓe, ɗun ko Joomi on. Ko nii ɓe pooɗirta e maɓɓe halakuyee yaawuɗo. 2 Buy jokkoyay jiiɓaare maɓɓe nden, laawol goonga on hoynoyee sabu maɓɓe. 3 Immorde e miile maɓɓe ɗen, ɓe hiiliroya on konguɗi sincaaɗi. Kono gila neeɓii ko ɓe happanaa kon no ɓadaade tun, awa hayrannde maɓɓe nden ŋoŋaa.
4 Ko fii Alla dandaali malaa'ikaaɓe waɗunooɓe junuubu ɓen, kono o nangi ɓe, o bugii ka yiite jahannama ka ɓe jolkaa ɗon e nder niwre, ɓe jogoraa ɗon fii ɲaaweede. 5 O dandaali kadi ɓeya yimɓe aranɓe, kono ko njeetato o acci e maɓɓe, goɗɗo on ko Nuuhu, on waajotonooɗo fii peewal ngal, fewndo ko Allaahu on acciti waamere nden e hoore jamaa ɓe rewataa mo ɓen.
6 O happani kadi ɗee ca'e Saduuma e *Amuura mulugol ɗe, watta ɗe ndoondi, fii waɗangol ɓe rewataa mo ɓen kanko Alla misal. 7 Kono o dandi Luutu feewuɗo on, on mo ɓernde mun wondunoo e sokola tiiɗuɗo sabu jikku jiiɓiiɗo ɓee bonɓe, 8 ko fii on ko feewuɗo hoɗunooɗo hakkunde maɓɓe, mo wonkii mun tampintenoo ɲande woo ɲande sabu angal peewal ngal o yi'aynoo ngal e ngal o nanaynoo ngal.
9
Awa ɗunɗoo fow no holli ko Joomiraaɗo on andi ko honno o dandirta yimɓe gomɗinɓe ɓen ndarndeede, o donkina ɓe feewaa ɓen haa ɲande ɲaawoore nden, 10
tentinii ɓen jokkuɓe himmeeji tuunuɗi ɓalli mun, hoyna laamu Joomiraaɗo on, ɗun ko ɓee suusuɓe reedu, mawnintiniiɓe, ɓe hulataa aybinde ruuhuuji ɗin ka kammu. 11
E hin-le malaa'ikaaɓe, ɓurɓe ɓe doole e mbawdi ɓen, ɲaawiraali ɓen yimɓe hoyre yeeso Joomiraaɗo on. 12
Kono ɓen jannooɓe fenaandeeɓe ko wa'uɓe wa kulle buruure ɗe alaa miijoo-miccoo, tagiraaɗe fii nangeede mulee, ko fii hiɓe hoynude ko ɓe andaa. Ɓe muliray wa kulle buruure nii, 13
ko bone wonata njoddi boneeji maɓɓe ɗin. Ɓe tawi faale maɓɓe on ko jiɲangol mbeleeɗe aduna tumbere ɲalorma. Ko ɓe wa'uɓe wa ella e waadere, ɓay hiɓe weltora ɗaynugol on, hay nde hiɓe ɲaamida e mon. 14
Gite maɓɓe ɗen no heewi jinaa, awa kadi ɓe haaɓataa waɗugol junuubu. Hiɓe pooɗa wonkiiji ɗi tabitaa ɗin, nawra ɗi e ko boni. Ɓerɗe ɓen jannooɓe fenaandeeɓe no eltiraa miile, ɓen ko ɓe fayɓe huɗaaɓe, 15
ɓay ɓe accitii laawol feewungol ngol, ɓe majjirii sabu jokkugol laawol Bal'ama ngol, on ɓiɗɗo Be'uura, yiɗunooɗo njoddi heɓorndi bonki.a 16
Kono o feliraa sabu geddi makko ɗin tigi, ɗin geddi woni sabu haa mbabun kun, ɗun ko mummuntehun kun, wowliri wa neɗɗo, ɗun haɗi on annabaajo waɗugol kuugal feetere.
17 Ɓen ko ɓe ɓulli ɗi alaa ndiyan, ko ɓe duule ɗe hendu raɗotoo, ɓen no maranaa niwre ɓurnde tekkude nden. 18 Immorde e yewtereeji maɓɓe manti e mehi, hiɓe huutora himmeeji jiiɓaare ɓandu fii pooɗugol ɓen fuutorɓe karahan e juuɗe wuuruɓe e majjere ɓen. 19 Hiɓe foda ɓe ndimu, e hin-le kamɓe tigi ko ɓe maccuɓe ko nawrata e halkaare, ko fii mo kala ko maccuɗo ko fooli ɗun kon. 20 Ko fii si tawii, ɓawto fuutagol tuundiiji oo aduna sabu andugol maɓɓe Joomi on e on Dandoowo, ɗun ko Iisaa Almasiihu on, si ɓe nangike kadi e pircol ɗin tuundiiji haa ɗi foolii ɓe, haray sakkitorde maɓɓe nden ɓuray aranere nden bonude. 21 No ɓurani ɓe ka tawata ɓe andaano laawol peewal ngol, edii, andugol ngol, sela yamiroore hormorteende nde ɓe andinaa nden. 22 Ɗun haray ɓe tentinii ko ngol tindol goongawol wi'i kon wonde: «Saa'i kala bareeru ndun yiltitanto ko ndu tuutunoo kon», awa kadi: «Saa'i kala kosewii arngii e looteede ngin ruttitoto e rukagol ka loope.»


text:
Kamerun: Yanugol otooje torraaji mum no ɓeydaade ñannde kala
Saakitaama ñannde :
Ujune 15 yanal otooje (mootaaji) hitaande kala e nder Kamerun. E bi'ol CEA, nguumu Leyɗeele ndentuɗe toppitiingu faggudu Afrik : Ujunere e teemeɗɗe jowi neɗɗo maayii ujune jeego'o barmii walla gaañaama. Ɓeydagol oo musiiba, 70% ko woni sabu mum ko neɗɗo. Doginooɓe e laamu e jooma otooje, kala no jogii hen jeɓal. Laawi bonɗi, ɗi timmaa, bonere needi e anngal yaggirere huutorooɓe fow no hawti oo bonanndaa ko kamerunaaɓe wuuri e dow mum. Jantoore Mariyamu MUUMINI, nultondiraaɗo RFI Kamerun.


text:
Ñalawma ɗemngal neeniwal mawninaama 21feebariyee. Toɗɗii mawningol nguu ñalngu ko batu kuftodinngu UNESCO gila 1999. Kono ngu fuɗɗii mawnineede ko e hitaande 2000, ngam semmbinde keewal ɗemɗe e heewɗemɗiyaagal e keewal pine. Hikka,ñalngu ngu mawniniraa ko e semmbinde ɓallondiral pine. Hono no heewnoo waɗireede, Sokna Irina Bokova, Kuuɓal kuftondinngal Fedde UNESCO nde, waɗii diskuur mo o huccitini e ɓesngu winndere nde. O idii ko siftinde wonde ko hikka woni hitaande 10ɓere mawningol nguu ñalngu.
Ñalawma ɗemngal neeniwal mawninaama 21feebariyee. Toɗɗii mawningol nguu ñalngu ko batu kuftodinngu UNESCO gila 1999. Kono ngu fuɗɗii mawnineede ko e hitaande 2000, ngam semmbinde keewal ɗemɗe e heewɗemɗiyaagal e keewal pine. Hikka,ñalngu ngu mawniniraa ko e semmbinde ɓallondiral pine. Hono no heewnoo waɗireede, Sokna Irina Bokova, Kuuɓal kuftondinngal Fedde UNESCO nde, waɗii diskuur mo o huccitini e ɓesngu winndere nde. O idii ko siftinde wonde ko hikka woni hitaande 10ɓere mawningol nguu ñalngu.
Caggal ɗum o wiyi wonde « nafoore keewal ɗemɗe e keewal pine e heewɗemɗiyaal ina heptinaa hannde », tee « darnde ɗemngal e nder tippudi nehdi e jaŋde e pinal e faggudu e nder renndooji men faamaama hankadi ». « Ɗemngal neeniwal,ɗemngal gowlaali gadani cukalel e puɗɗorgal haala mum, ko kam woni ngooroondi daartol e pinal neɗɗo kala. Hannde kadi, jeddi naattii woode, annduɓe kala ina keptini wonde cukalel ɓurata yaawde faamde jaŋde, e duuɓi mum gadani, ko eɗemngal mum neeniwal ». « Ina jeyaa hannde e darnde UNESCO, semmbinde heewɗemɗiyaagal timmotiroowal e ɗemngal neeniwal, e wallitde mbele neɗɗo kala ina waawa ɗemɗe tati : ɗemngal mum neeniwal, ɗemngal ngenndiwal goɗngal eɗemngal gollorgal. »
Margol ɗemɗe keewɗe, jaŋde ɗemɗe koɗe e firo, ngoni tiiɗe tati politikaaji ɗemɗiyaagal janngo. O wiyi « miɗo ñaagii winndere nde, nde gollantoo hokkude ɗemngal neeniwal hakke mum, tawa noon ko yeeso kormondiral e muñondiral, ngam udditde dame deeƴre e kisal ».
Bookara Aamadu Bah


text:
Ɓataake feewde e Tawtorteeɓe Mooɓondiral nayaɓiiwal Jeyaaɓe e lannda Tawassul
Musiɗɓe worɓe e rewɓe, yahdiiɓe am korsuɓe: E udditgol mooɓondiral nayaɓo Tawassul, lannda jogaaɗo jikke, miɗo jogii mbelamma e suutde mi konnguɗi feewde e banndam’en rewɓe e worɓe renndaaɓe faandaare, e ummannde to bannge dawrugol, tawa miɗo rewra e winndude on oo ɗoo ɓataake, ngam yelanaade on puɗɗorogol golle ngal ɗoo mooɓondiral e jam, ko noon ñaaganortoo-mi on Alla keɓgol wune e golle ɗe ngon-ɗon e dow mum ɗee.
Ɓataake feewde e Tawtorteeɓe Mooɓondiral nayaɓiiwal Jeyaaɓe e lannda Tawassul:
En puɗɗorii ma innde Allah jurmotooɗo jurmittooɗo, Allah biyɗo e nder Deftere Mum Teddunde nde ” *Ee Hey mon yimɓe, Min tagii on ummaade e gorol e dewol, Min mbaɗii on leƴƴi e kinɗe haa ganndondiron. Ɓuri teddude e mon ɗo Allah ko ɓurɗo hulde Mo”,* (Simoore Room, aaye 22), en njuulii e koohooho men tedduɗo Muhammadu yoo Jam e Kisal ngon e mum biyɗo “Holi biyeteeɗe Muslimu hono jebbiliiɗo? Wiyetee Muslimu ko ɓe juulɓe kisi e junngo mum e ɗemngal mum”, ( habrii oo hadiis ko Abdullaahi ɓiyi Umar), kaŋko Nulaaɗo, o wiyi kadi “Gooŋɗintaa gooto e mon so wonaa o yiɗana musiɗɗo makko ko o yiɗani hoore makko” (Habri oo hadiis ko Anas mo Maalik)
Musiɗɓe worɓe e rewɓe, yahdiiɓe am korsuɓe,
E udditgol mooɓondiral nayaɓo Tawassul, lannda jogaaɗo jikke, miɗo jogii mbelamma e suutde mi konnguɗi feewde e banndam’en rewɓe e worɓe renndaaɓe faandaare, e ummannde to bannge dawrugol, tawa miɗo rewra e winndude on oo ɗoo ɓataake, ngam yelanaade on puɗɗorogol golle ngal ɗoo mooɓondiral e jam, ko noon ñaaganortoo-mi on Alla keɓgol wune e golle ɗe ngon-ɗon e dow mum ɗee.
Ɗii ɗoo duwawuuji keɓal wune, ɗi nokku-mi to ɓuri luggiɗde e ɓernde am mbaawaa suuɗde ngonka keeriika nguuraaka e ngenndi men, tee ko haɓde e kaa ngonka kaaɓniika woni ko saabii ummannde men arwaniire. Hol e mon banndiraaɓe tedduɓe, arɓe tawtoreede nguu batu pattamlamu, majjuɗo caɗeele limtilimtinɗe ɗeɗɗuɗe ngenndi men ? Tawi waɗi ndi e oo kaayaa-mbeeyaa ko dartoriiɓe semmbinde e mawninde heedi heedaagu to bannge faggudu, dawrugol e renndo, tawi kadi rewnaa ko e tippudi cayaandi, njibinoori laamuuji, ɗi nganndu-ɗaa koyhoyi mum, ɗowooɓe ɗum, kirondirta ko e ɓuraa waawde garjinde leydi men e tilfude ɗum. Laabi dawrugol fuuyufaayaaji ɗi ɓe naatni Muritani ɗii, ɗowi en tan ko feewde e moobaare e boomaare. Hol no Tawassul waɗi e kaa ngonka mbaɗtamboniiwa ? Lannda men siftorii wonde doosɗe mum yummaaje ko ngooroondi tammbiindi Lislaam e nder Laamaandi ? Ko noon tigi ɗum laatorii, ɓikkon neene am’en, arɓe tawtoreede nguu batu pattamlamu, ko ndii leydi tigi woni oollotoondi daande mum, baŋ yoo baŋ, e jookli winndere ndee, e nder pottitte mawɗe, “lislamaagal” mum, ngal nganndu-ɗaa, gila e kitaale gadane jeytaare, irñii ɗum e ndoondi, sabu ko wiyde noon ndee ɓurata hoybude e wiyde nikñii teddungal neɗɗo, wonande ko heewi e ɓiɓɓe leydi mum; ndi moññii nguurdiigu moƴƴu ngu lislaam wagginta hakkunde wuurduɓe; ngu ubbii kadi jikkuuji lobbi jowitiiɗi e jurmondiral, ballondiral hakkunde wuurduɓe, geɗe ɗe lislaam ɓuri teddinde e hormaade.
Leñol ɓaleeɓe ina wondi e sunu mo alaa ko foti muusde duuɓi capanɗe jooni, sabu ɗii ɗoo laabi dawrugol billooji, laŋkooji : gaa gaa tawo nii ammbeede e jiilirɗe laamu, hono woɗɗitineede nokkuuji ƴettirɗi pellitte, Ɓaleeɓe Afriknaaɓe mbarete ñande yoo ñande, ina kersinee e leydi maamiraaɓe mumen, kadi ina mbaɗaa gaɗa’aɗalɓe e leydi maaniraaɓe mumen, laamu njooɗiingu fof, ina ɓura bonde e njaltungu. Ko ɓuri hulɓinaade heen koo, ko ɗee baɗaate barooje, dartoriiɗe ” ittude ɓe e wonde jibinannde leydi” ko won seernaaɓe dariiɓe e dagnande ɓe ɗuum, tawi ɗuum ina woɗɗi wonde yiyannde sellunde to bannge Lislaam. Warngooji ɗi ndewaani sariya, jaltingol yimɓe e leydi mumen, garjingol e taƴgol terɗe mbele ɗee baɗe luutondiraani e wagginaandu Annabiijo Alla, Muhammad (MJKNM) sakkitiindu, e nduun wagginaandu, o wiyiino heen : aarabe ɓuraani goɗɗo mo wonaa aarabe; oon ne kay ɓuraani mo, tee ne nganndee yimɓe ɓee fof njalti ko e baaba Aadama e neene Hawwaa.
Jonte seeɗa ko adii ngal ɗoo mooɓondiral, gardiiɗo leydi ndii, e nder njuɓɓudi laamu mum ciicaandi, siifii yamiroore waɗtoore ɗemngal arab, ɗemngal laamorgal, janngeteengal e duɗe laamuyankooje. Muuyo maɓɓe e ndee siifannde wonaa mogginiinde : ɓe njiɗi tan ko momtude haa laaɓa cer pine e ɗemɗe baɗɗe leydi Muritani leydi sammba-ari-ndenndi’en.
Allah, e nder ñeeñal Mum e manngu Mum, ina eeroo tagoore Mum ndee e yooɗeede ɗeen ceertale, O teeŋtini O wiyi : *”Ina jeyaa e kaawniiɗe Am taggol leydi e asamaanuuji haa e ceertugol ɗemɗe mon e* *guri ɓalli mon”* ( Simoore Room, aaye 22). Ko dental heefereeɓe woni majjuɓe kaa haala Allah lugga.
Tawassul, lannda men oo, mo nganndu-ɗaa jokkogol mum e Lislaam wonaa kumpa hay gooto, ina foti, ɓeydaade daraade no feewi sanne e haɓde e ɗii goopi diwtuɗi aada, pawndirɗi, farla e kala lannda goongɗuɗo, gonɗo e leydi Muritani, nde feññinta darnde mum laaɓnde e ngoo ɗoo woywaango, nattungo waawde fadtireede, heppanaango. Lannda men oo ina tijjaa e mum darnde faayodinnde, nde foti daraade heen, tee ko donngal joortangal waawde mo gaddaade ɗum, ngal o jojjidi roondaade.
Ko nii woni no pot-ɗen waɗde ngam faddaade denndaangal pellitte gannabayiije, ceerndooje, ngoɗɗondira leƴƴi leydi men. Ina waɗɗii e men haa ko foti alaa e waawnude keɓtinegol ɗemɗe ngenndiije leydi ndii fof, ɗemngal heen fof heɓa hakke mo haandi, tawa aldaa e jinngere diwtunde keerol. Mi joofnira woytaango ɗaɓɓude ñaawoore nuunɗunde wonande boomaaaɓe e ŋañaŋañalde e kitaale niɓɓe e daartol men. Tawassul ina foti darnude goomu nebbiso ngam anndee tigirigi umminɓe ngal waɗboniyaagal liɓangal e Ɓaleeɓe Muritaninaaɓe, e nder ɗii duuɓi duumoraaɗi boomaare.
Miin, Bah Shariif, ɓinngel yummon e diine Lislaam, refti woni mo ndenndu-ɗon lannda dowrugol, miɗo jogii njoorto e nder njuuteendi ngal ɗoo mooɓondiral, ma on ɗoof Jullaare fergittunoonde en ndee. Naatgol Tawassul e nder daartol ndii ɗoo leydi ko yeru jokkondirɗe koppi, tawi ko ɗuum waawi jibinde waylaare ɗaminaande ndee e ngenndi ndii.
Ko ɗuum waɗi waɗde haɓɓere lanndaaji luutndiiɗi, e dow feere tawassulu, ko feere henaniinde min no feewi sanne; etee, eɗen nanndi, tuugaade e humpitooji men, ko ɗuum woni ɓurngol haande ngam tiindaade e laawol waylowaylo, ɗamaawu jogaaɗo e denndaangal dente leydi men.
Banndiraaɓe tedduɓe, renndaaɓe miijo e sago e hare, mbiɗo torii nde miijtitoɗen kaa Haala Allah *….”Mbele on cikkat ko min tagiri on ko Amin pija, kadi onon feewde e Amen on nduttetaake…”* (Simoore Gooŋɗinɓe, aaye 115) e aaye goɗɗo “….” *Kulee ñalawma mo nduttateɗon e muuɗum feewde e Allah refti timminanee kala fittaandu* *ko ndu faggitinoo, kamɓe yoɓeteeɓe ɓe, ɓe tooñetaake”* (Simoore Nagge, aaye 281)
on calminaama, on njettaama e darnde mon faayodinnde.
Shariif BAH
O meeɗii wonde lawake e suɓngooji sarɗiyankooɓe ɓe Batirɗe Ngenndi


text:
Ñalnde 10 desammbar 1948, tawi winndere tampii kareeli, tampii ndufu ƴiiƴam, muuyaama jam e kisal. Hankadi hakkillaaji yimɓe fof teeɗaniima nuunɗal, kaaɓii warhooreeji e bonanndeeji hakkunde ɓiɗɓe baaba Aadama. Ko ndeen muuyaande jam e nuunɗal e kisal addi miijo lelnude doosɗe juɓɓinooje jotondire hakkunde yimɓe, ɗum woni Bayyinaango huftodinngo jojjanɗe aadee.
Addani Fedde Ngenndiije Dentuɗe (ONU) lelnude ɗe, ko yiɗde haɓde e kiiɗal e paltoor, caggal hare adunankoore boomnde winndere nde, ɗo golle bonɗe tabitinaa e aadee en.
Anndude ndeeɗoo winndaande, humpitaade ɗum e faamde ina waɗɗii mo woni kala e men, haa arti noon e sahaa mo winndere woni e jiiɓru mawndu : ɗo leyɗe doolnuɗe e koye mum en njaɓɓata ɗee doosɗe, yonta ɗo doole ceɓɓitiiɗe kappani felɓondirde aadee en.
Ɗum waɗi, ngooɗoo bayyinaango, kam fof e dañde duuɓi 60, ittataa ko hannde fof ngo ɓuri yahdude e yonta he, hannde fof ngo sokli ɗoofteede.
E oon sahaa, e nder 58 dowla jeyaaɗo e Fedde nde, ina tawee heen denndaangal miijanteeɗi, denndaangal tippuɗe renndo e politik, dennndaangal diineeji e pine e aadaaji e neesuuji, leyɗe ƴellitiiɗe e pamare doole kala. Hay winnduɓe bayyinaango ngo ummorii ko e denndaangal jookli winndere nde, mbele denndaangal ngoƴaaji e miijooji ina teskee e mum. Ko ɗum tagi bayyinaango ngo wonnde winndaande huftodinnde, wonannde yimɓe kala.
Bayyinaango Huftodinngo jojjanɗe aadee waɗi ko 30 kuulal.
Heen kuulal kala won fannu ndimaagu e wellitaare e hakke joopii :
- Kuulal 1 : Potal bani aadama en
- Kuulal 2 : luulndagol paltoor
- Kuulal 3 : Ndeenka e kisal aadee
- Kuulal 4 : Karmingol njiyaagu
- Kuulal 5 : Karmingol lepte
- Kuulal 6 : Ngonka sariya
- Kuulal 7 : Potal yeeso laawol
- Kuulal 8 : Hakke wullitaade to ñaawirɗe
- Kuulal 9 : Karmingol nanngal aadee e dow fenaande
- Kuulal 10 : Ndimaagu ñaawoore
- Kuulal 11 : Jooɗtoreede waɗaani bonannde
- Kuulal 12 : Ndeenka nguurndam keeriɗam
- Kuulal 13 : Wellitaare yah-ngartaa yimɓe
- Kuulal 14 : Hakke moolaade
- Kuulal 15 : Hakke jeyeede e leydi (nasiyonaalitee)
- Kuulal 16 : Hakke resondireede e keptingol galle
- Kuulal 17 : Hakke jeyi keeriiɗo
- Kuulal 18 : Wellitaare dewal
- Kuulal 19 : Wellitaare miijo e haala
- Kuulal 20 : Wellitaare batu e njuɓɓudi
- Kuulal 21 : Potal to bannge golle ndenndaandi, demokaraasi e woote
- Kuulal 22 : Hakke kisal renndo
- Kuulal 23 : Hakke gollaade, heɓde njoɓdi moƴƴiri, wellitaare senndikaa
- Kuulal 24 : Njuuteendi mudda golle e hakke heɓde fooftere
- Kuulal 25 : Hakke cellal e ndeenka renndo
- Kuulal 26 : Hakke jaŋde e nehdi
- Kuulal 27 : Hakke pinal e jeyi coñce e ñeeñal
- Kuulal 28 : Hakke e njuɓɓudi renndo adunankoori
- Kuulal 29 : Hakkeeji keeriiɗi e doosɗe dottooje keeri baɗɗiiɗi e hakkeeji keeriiɗi, dottooji keeri hakkeeji e wellitaare
- Kuulal 30 : Baasgol laamuuji yiiltude hakkeeji e wellitaare joopaande nde


text:
Suudu sarɗi ɓenninii sariya kuccam jaŋde ngenndi ndii. He dow bismaango Jaagorgal Jaŋde ngenndi e mbayliigu Tippudi Nehdi e Jaŋde, Jokkorde pelle pinal pulaar, sooninke e wolof tawtoraama haa timmi joɗle diiwaaniyankooje e ngenndiije jowitiiɗe he diisnondiral paatungal he mbayliigu jaŋde. Ngool tawtoregol ubbitiino golle Duɗal ɗemɗe ngenndiije (DƊNg), addani yimɓe heewɓe tawtoranooɓe ñalɗi ɗii jaɓde jojjugol naattingol ɗemɗe ngenndiije pulaar, sooninke e wolof nder Tippudi Nehdi e Jaŋde Ngenndi ndii.
Caggal ɗuum, kawritte keewɗe e ɓatakeeji e jokkondire baɗdaaɗe e jaagorgal ngal, kam e wasiyaaji ɗi Jokkorde pelle ɗee sakkitnoo he kala heen daawal binndugol sariya kaa, haa huunde e wasiyaaji ɗii teskaa (Kuulal 7 paatungal he doŋle ekkol oo, Kuulal 55 paatungal he jaŋde mawɓe, huunde e taƴe Kuulal 65, e yeru) mballitii moƴƴitinde mo seeɗa.
Nii woni, Jokkorde pelle ɗee, gaa gaa geɗe jawniiɗe kam e jilɓooje gonɗe he sariya kaa, kam fof kadi e sunaade ko Parlemaan oo waasi teskaade huunde e wasiyaaji baɗanooɗi he nder winndannde sakkitiinde ndee, ine heɓtini wonde gooto he hujjaaji ɗiɗi (2) dowrowi dallinannde pelle ɗee jaɓaama, hono naattingol ɗemɗe pulaar, sooninke, e wolof he nder Tippudi Nehdi e Jaŋde leydi ndii, no ɗemɗe jannginirɗe e no ɗemɗe jokkondiral nii, ko jiidaa e cosgol « njuɓɓudi kalfinaandi ɗowde ƴellitgol ɗemɗe ngenndiije kam e ciynugol jaŋde ɗee ɗemɗe ».
Jokkorde pelle ɗee, caggal teeŋtingol heɓaare mum wallitde oo silsil no doole mum potiri, ine ɗaɓɓi he laamu nguu nde waɗata heen yimɓe e kaɓirɗe e ngalu katojinaangu ngam moƴƴinde golle ɗee, ine ɗaɓɓa he denndaangal dillooɓe heen ɓee nde ngaddata heen ballal mum en mbele ko huccanaa koo ine laatoo.
Jokkorde pelle ɗee ine ɗaɓɓi he denndaangal woƴaaɓe ndee Eɓɓaande, tuggan maa ko adii fof pelle pinal ɗee, nde ɓeydata darnde e pellital nder hare haɓetee ngam yettinde hujjaaji goɗɗi ɗii, haa teeŋti noon e laawɗingol ɗemɗe pulaar, sooninke e wolof.